Asitɔtrɔ Le Hakplɔɖoɖowo Ŋu Hena ‘Ŋutifafa Mawu La’ Subɔsubɔ | Mawu Fiaɖuƒe\nAle si Yehowa kpe ɖe eƒe amewo ŋu vivivi wotrɔ asi le woƒe hakplɔɖoɖowo ŋu\n1, 2. Asitɔtrɔ kae wowɔ le January 1895 ƒe Zion Gbetakpɔxɔ ŋu, eye aleke nɔviwo wɔ nui?\nESI Biblia Nusrɔ̃vi dovevienu si ŋkɔe nye John A. Bohnet kpɔ January 1895 ƒe Zion Gbetakpɔxɔ ƒe akpaa dzi la, dzi dzɔe ŋutɔ. Wotrɔ asi le magazinea ƒe akpa ŋu wòzu yeye kura. Wota xɔ kɔkɔ aɖe ɖe edzi. Atsiaƒu dzeagbo aɖe le zi nyem le xɔa te, eye akaɖi aɖewo le keklẽm sesĩe tso xɔa tame ɖe blukɔ tsiɖitsiɖi me. Wona tanya magazinea me nyati si wotsɔ ɖe gbeƒã tɔtrɔ yeye sia la be, “Míaƒe Atsyɔ̃ɖowu Yeye La.”\n2 Asitɔtrɔ sia wɔ dɔ ɖe Nɔviŋutsu Bohnet dzi wòŋlɔ lɛta na Nɔviŋutsu Russell. Egblɔ le lɛtaa me be: “Dzi dzɔm ŋutɔ esi mekpɔ Atsyɔ̃ Yeye si mieɖo na GBETAKPƆXƆA. Enya kpɔ ŋutɔ.” Biblia Nusrɔ̃vi wɔnuteƒe bubu si ŋkɔe nye John H. Brown hã ŋlɔ tso magazinea ƒe akpa yeyea ŋu be: “Enya kpɔ ale gbegbe. Gɔmeɖokpe si dzi xɔ kɔkɔa le la sẽ ŋutɔ; ƒutsotsoe dzeagbo mawo mate ŋu awɔ nanekee o.” Akpa yeye mae nye asitɔtrɔ gbãtɔ si teƒe mía nɔviwo kpɔ le ƒe ma me, gake mese ɖe ema dzi o. Le November me la, wose asitɔtrɔ vevi bubu aɖe ŋu nya. Nukutɔe la, eku ɖe ƒutsotsoe dzeagbo aɖe si le nu gblẽm ŋu.\n3, 4. Kuxi ka ŋue woƒo nu tsoe le November 15, 1895 ƒe Gbetakpɔxɔ me, eye asitɔtrɔ vevi kae woɖe gbeƒãe?\n3 Nyati legbe aɖe si wota ɖe November 15, 1895 ƒe Gbetakpɔxɔ me la ƒo nu tso kuxi aɖe ŋu: Kuxi sesẽ aɖe si le abe ƒutsotsoe dzeagbowo ene la le ŋutifafa si le Biblia Nusrɔ̃viwo ƒe habɔbɔa me la dome gblẽm. Eva le bɔbɔm be nɔviŋutsuwo le nya hem kple wo nɔewo le ame si anye ŋgɔnɔla le hameawo me ŋu. Be woakpe ɖe nɔviawo ŋu woade dzesi nu si akpe ɖe wo ŋu woaɖu hoʋiʋli ƒe gbɔgbɔ ma si le mama dem hameawo me dzi la, wotsɔ habɔbɔa sɔ kple meli. Eyome nyatia lɔ̃ ɖe edzi ɖokuibɔbɔtɔe be yewo ame siwo le ŋgɔ xɔm le melia, alo habɔbɔa, me la yewomete ŋu dzra emenɔlawo ɖo do ŋgɔ ɖe ƒutsotsoe dzeagboawo ŋu o. Ke nu kae woawɔ?\n4 Nyatia gblɔ be tɔdziʋumemegã nyuitɔ kpɔa egbɔ be nu siwo axɔ amewo ɖe agbe ne afɔku dzɔ la le melia me eye be melia me nɔlawo le dzadzraɖoɖi ɖe ahomya sesẽwo ŋu. Nenema kee wòhiã be ame siwo le ŋgɔ xɔm le habɔbɔa me nakpɔ egbɔ be hamewo katã le dzadzraɖoɖi adze ŋgɔ kuxi siwo le abe ƒutsotsoe dzeagbowo ene. Be woaɖo taɖodzinu sia gbɔ la, woɖe gbeƒã asitɔtrɔ vevi aɖe le nyatia me. Wona mɔfiame be “woatia hamemetsitsiwo le hame ɖe sia ɖe me enumake be ‘woakpɔ alẽha la dzi.’”—Dɔw. 20:28.\n5. (a) Nu ka tae hamemetsitsiwo tiatia ƒe ɖoɖo gbãtɔ si wowɔ la nye afɔ si woɖe le ɣeyiɣi nyuitɔ dzi? (b) Nyabiase kawo mee míadzro?\n5 Hamemetsitsiwo tiatia ƒe ɖoɖo gbãtɔ sia nye afɔ vevi aɖe si woɖe le ɣeyiɣi nyuitɔ dzi tsɔ kpe ɖe hameawo ŋu woli ke. Ekpe ɖe nɔviawo ŋu wote ŋu nɔ te ɖe kuxi sesẽwo nu le Xexemeʋa Gbãtɔ wɔɣi. Le ƒe geɖe siwo kplɔe ɖo me la, asitɔtrɔ bubu siwo wowɔ le Yehowa ƒe amewo ƒe hakplɔɖoɖowo ŋu la kpe ɖe wo ŋu wosubɔe le mɔ nyuitɔ nu. Biblia me nyagblɔɖi kae ƒo nu tso asitɔtrɔ siawo ŋu? Asitɔtrɔ kawo teƒee nèkpɔ le míaƒe hakplɔɖoɖowo me? Aleke woɖe vi na wòe?\n“Matsɔ Ŋutifafa Aɖo Tatɔe Na Wò”\n6, 7. (a) Yesaya 60:17 me nyawo gɔme ɖe? (b) Nu kae “tatɔ” kple “dɔnunɔla” siwo ŋu woƒo nu tsoe la fia?\n6 Abe ale si míedzro eme le agbalẽ sia ƒe Ta 9 lia me ene la, Yesaya gblɔe ɖi be Yehowa ayra eƒe amewo woadzi ɖe edzi. (Yes. 60:22) Gake Yehowa do ŋugbe be yeawɔ nu si gade ŋgɔ wu ema gɔ̃ hã. Egblɔ le nyagblɔɖi ma ke me be: “Mahe sika vɛ ɖe akɔbli teƒe kple klosalo ɖe gayibɔ teƒe, akɔbli ɖe ati teƒe, eye gayibɔ ɖe kpewo teƒe, matsɔ ŋutifafa aɖo tatɔe na wò kple dzɔdzɔenyenye aɖo wò dɔnunɔlae.” (Yes. 60:17) Nyagblɔɖi sia gɔme ɖe? Aleke wòku ɖe mía ŋu egbeae?\nMenye ɖe nuawo gblẽ tae woatsɔ bubuwo aɖɔlii o, ke boŋ nuawo nyo gake woatsɔ esiwo ganyo wu aɖo wo teƒe\n7 Yesaya ƒe nyagblɔɖia gblɔ be woatsɔ nanewo aɖɔli bubuwo. Ke hã, de dzesii be menye ɖe nuawo gblẽ tae woatsɔ bubuwo aɖɔlii o, ke boŋ nuawo nyo gake woatsɔ esiwo ganyo wu aɖo wo teƒe. Le kpɔɖeŋu me, akɔbli nyo gake sika si wova tsɔ ɖo eteƒe la ganyo wu, eye nenemae wòle le nu bubu siwo woyɔ le nyagblɔɖia me hã gome. Eya ta Yehowa to kpɔɖeŋunyagbɔgblɔ sia dzi gblɔe ɖi be yeatrɔ asi le yeƒe amewo ŋu vivivi be nɔnɔme si me wole la naganyo ɖe edzi. Asitɔtrɔ ka ƒomevi ŋue nyagblɔɖi sia ku ɖo? Esi Yehowa ƒo nu tso “tatɔ” kple “dɔnunɔla” ŋu le nyagblɔɖi sia me la, efia be asitɔtrɔ siawo aku ɖe eƒe amewo dzi kpɔkpɔ kple woƒe hakplɔɖoɖowo ŋu.\n8. (a) Ame kae hea tɔtrɔ siwo ŋu woƒo nu tsoe le Yesaya ƒe nyagblɔɖia me la vɛ? (b) Aleke tɔtrɔ siawo ɖea vi na míi? (Kpɔ aɖaka si nye “ Ebɔbɔ Eɖokui Hexɔ Ðɔɖɔɖo” hã.)\n8 Ame kae ahe hakplɔɖoɖo ŋuti tɔtrɔ siawo vɛ? Yehowa gblɔ be: “Mahe sika vɛ ɖe akɔbli teƒe kple klosalo ɖe gayibɔ teƒe, . . . matsɔ ŋutifafa aɖo tatɔe na wò.” Nyateƒee, Yehowa ŋutɔe hea hakplɔɖoɖo ŋuti tɔtrɔawo vɛ, ke menye amegbetɔ aɖekee o. Tso esime Yehowa ɖo Via Yesu Fiae la, eya koŋ dzi tom wòle le tɔtrɔ siawo hem vɛ. Aleke tɔtrɔ siawo le vi ɖem na míi? Ŋɔŋlɔ ma ke gblɔ be tɔtrɔ mawo ahe “ŋutifafa” kple “dzɔdzɔenyenye” vɛ. Ne míexɔ Mawu ƒe mɔfiame hewɔ asitɔtrɔ siwo hiã la, ewɔnɛ be ŋutifafa nɔa mía dome eye míelɔ̃a dzɔdzɔenyenye. Esia ʋãa mí míeyia edzi subɔa Yehowa, ame si apostolo Paulo yɔ be “ŋutifafa ƒe Mawu.”—Flp. 4:9.\n9. Gɔmeɖoanyi nyui ka dzie míetu ɖoɖo kple ɖekawɔwɔ si le hamea me ɖo, eye nu ka tae?\n9 Paulo gblɔ tso Yehowa ŋu hã be: “Mawu menye nyamanyamawɔwɔ ƒe Mawu o, ke ŋutifafa ƒe Mawu boŋ.” (1 Kor. 14:33) De dzesii be esi Paulo gblɔ be Mawu menye nyamanyamawɔwɔ ƒe Mawu o la, megblɔ kpee be ɖoɖo ƒe Mawue wònye o, ke boŋ be ŋutifafa ƒe Mawue wònye. Nu ka tae? Nyae nye be: Menye ɣesiaɣie nuwɔwɔ ɖe ɖoɖo nu hea ŋutifafa vɛ o. Le kpɔɖeŋu me, asrafoha aɖe ate ŋu azɔ le ɖoɖo tɔxɛ aɖe nu ayi aʋagbedzi; gake togbɔ be wozɔ le ɖoɖo nu hã la, aʋawɔƒe yim wole, ke menye ŋutifafa o. Eya ta abe Kristotɔwo ene la, ele be nya vevi sia nanɔ susu me na mí: Nu sia nu si wodi be wòanɔ ɖoɖo nu gake wometui ɖe ŋutifafa dzi o la mali ke ɖaa o. Amu godoo. Gake Mawu me ŋutifafa ya nana nuwo nɔa ɖoɖo nu helia ke ɖaa. Eya ta aleke gbegbe míedaa akpee nye esi be “Mawu si naa ŋutifafa” lae le mɔ fiam míaƒe habɔbɔa hele asi trɔm le mía ŋu! (Rom. 15:33) Ŋutifafa si tso Mawu gbɔe nye gɔmeɖoanyi si dzi míetu ɖoɖo nyui kple ɖekawɔwɔ blibo si le míaƒe hamewo me le xexea me godoo, si ŋu míedea asixɔxɔe vevie la ɖo.—Ps. 29:11.\n10. (a) Asitɔtrɔ siwo wowɔ le habɔbɔa me le gɔmedzedzea me la dometɔ aɖewo ɖe? (Kpɔ aɖaka si nye “Asitɔtrɔ Siwo Na Hamea Dzi Kpɔkpɔ Nyo Ðe Edzi.”) (b) Nyabiase kawo mee míadzro azɔ?\n10 Woƒo nu tso asitɔtrɔ nyui siwo wowɔ le míaƒe habɔbɔa me tso ƒe 1800-awo va se ɖe ƒe 1900-awo ƒe gɔmedzedze lɔƒo me, si na nuwo zɔ ɖe ɖoɖo nu la dometɔ aɖewo ŋu le aɖaka si nye “ Asitɔtrɔ Siwo Na Hamea Dzi Kpɔkpɔ Nyo Ðe Edzi” me. Gake aleke Yehowa to míaƒe Fia la dzi he “sika vɛ ɖe akɔbli teƒe” le ƒe ʋɛ siwo va yi me? Aleke hakplɔɖoɖo ŋuti asitɔtrɔ siawo na ŋutifafa kple ɖekawɔwɔ si le hameawo me le xexea me godoo la me gasẽ ɖe edzii? Aleke tɔtrɔ siawo le kpekpem ɖe wò ŋutɔ ŋuwò le ‘ŋutifafa Mawu la’ subɔsubɔ me?\nAle Si Kristo Le Mɔ Fiam Hame Lae\n11. (a) Nu ka gɔmee dɔdzikpɔhaa va se nyuie esi wodzro Ŋɔŋlɔawo me tsitotsito? (b) Nu kae nɔvi siwo nɔ dɔdzikpɔhaa me la ɖo kplikpaa be yewoawɔ?\n11 Tso ƒe 1964 va se ɖe 1971 me la, dɔdzikpɔha la wɔ ɖoɖo tɔxɛ aɖe be woawɔ numekuku tsitotsito tso Biblia ƒe nufiafia aɖewo ŋu, eye numekuku siwo wowɔ la dometɔ ɖeka ku ɖe hakplɔɖoɖo si nɔ anyi le ƒe alafa gbãtɔ me ŋu. * Wova de dzesii be menye hamemetsitsi alo dzikpɔla ɖekae kpɔa hamewo dzi le ƒe alafa gbãtɔ me o, ke boŋ hamemetsitsiwo ƒe hae kpɔa hame ɖe sia ɖe dzi. (Mixlẽ Filipitɔwo 1:1; 1 Timoteo 4:14.) Esi nya sia me va kɔ na wo nyuie la, dɔdzikpɔhaa kpɔe be yewoƒe Fia Yesu le mɔ fiam yewo be yewoawɔ asitɔtrɔ le Mawu ƒe amewo ƒe hakplɔɖoɖowo ŋu. Dɔdzikpɔhaa ɖoe kplikpaa be yewoawɔ ɖe Fia la ƒe mɔfiameawo dzi. Wowɔ asitɔtrɔwo enumake ale be hamemetsitsiwo ƒe ɖoɖo si dzi woazɔ ɖo le habɔbɔa me nawɔ ɖeka kple esi ŋu woƒu nu tsoe le Ŋɔŋlɔawo me la bliboe. Àdi be yeanya asitɔtrɔ siwo wowɔ le ƒe 1970-awo ƒe gɔmedzedze la dometɔ aɖewoa?\nEBƆBƆ EÐOKUI HEXƆ ÐƆÐƆÐO\nWOTA Nɔviŋutsu Russell ƒe lɛta aɖe si wòŋlɔ na nɔviŋutsu aɖewo le Scandinavia la ɖe April 1, 1916 ƒe Finlandgbe me Gbetakpɔxɔ me. Nɔviŋutsu siawo dometɔ ɖekae nye Kaarlo Harteva. Nɔviŋutsu Russell gblɔ le lɛtaa me be: “Nɔvi lɔlɔ̃tɔwo le xɔse me, míele dzi dem ƒo na mi katã be miatrɔ ɖe nyateƒea kple dɔ si le vevie wu le ɣeyiɣi sia me la ŋu.” Nu ka tae Nɔviŋutsu Russell ɖo aɖaŋu sia na wo?\nNɔviŋutsu Harteva, si wodzi le ƒe 1882 me la nye Finland Biblia Nusrɔ̃vi gbãtɔawo dometɔ ɖeka. Exɔ nyɔnyrɔ le April 1910 me eye le August 1912 me la, Nɔviŋutsu Russell ɖe mɔ nɛ be wòanɔ Gbetakpɔxɔ tam ɖe Finlandgbe me. Nuwo nɔ edzi yim nyuie va se ɖe esime Xexemeʋa Gbãtɔ dze egɔme. Ɣemaɣi la, Nɔviŋutsu Harteva ŋlɔ ɖe December 1, 1914 ƒe Gbetakpɔxɔ me be: “Le ale si ganyawo le sesẽm fifiae ta la, . . . ɖewohĩ míegbɔna Gbetakpɔxɔ ƒe axawo dzi ɖe ge akpɔtɔ alo ɖewohĩ míegale eta ge edziedzi abe ale si wòle fifia ene o.” Gake le ƒe 1915 me la, esi Nɔviŋutsu Harteva di be yeato afi aɖe adi ga ta la, eya kple nɔvi aɖewo wɔ ɖeka ɖo asitsahabɔbɔ aɖe si wona ŋkɔe be Ararat, eye wodze magazine aɖe si ŋu habɔbɔ ma ƒe ŋkɔ le la tata gɔme.\nEsi Nɔviŋutsu Harteva va vu ɖe habɔbɔ yeyea kple magazine yeye sia tata ŋu ta la, nɔviŋutsu bubu va xɔ ɖe eteƒe nɔ Gbetakpɔxɔa tam ɖe Finlandgbe me. Woƒoa nu tso Biblia me nya aɖewo ŋu le Ararat magazinea me, gake wotaa nyati bubuwo hã, abe esiwo ku ɖe dɔdamɔnu siwo me womezãa atike aɖeke le o kple gbegbɔgblɔ yeye aɖe si to ɣemaɣi, si woyɔna be Esperanto, ŋu ene. Eteƒe medidi o, magazine yeye sia va le nɔviawo ƒe susu hem ɖa le nyateƒe nufiafia nyuiawo ŋu. Esi Nɔviŋutsu Russell tsi dzi ɖe woƒe gbɔgbɔmededienɔnɔ ŋu ta la, eƒo koko na Nɔviŋutsu Harteva kple etɔawo be ‘woatrɔ ɖe nyateƒea ŋu.’\nAleke Nɔviŋutsu Harteva wɔ nui? Eta Nɔviŋutsu Russell ƒe lɛtaa kple eya ŋutɔ tɔ si wòŋlɔ tsɔ ɖo eŋu la ɖe Ararat magazinea me. Nɔviŋutsu Harteva ɖe kuku ɖe eƒe nuwɔnaa ta hegblɔ be: “Madze agbagba ɖe sia ɖe awɔ ɖɔɖɔɖo siwo hiã.” Le ema megbe kpuie la, Nɔviŋutsu Harteva gaɖe kuku ɖe tɔtɔ si wòhe vɛ la ta ake le Ararat magazine mamlɛtɔ si wòta me hegblɔ kpee be: “Tso fifia dzi la, makpɔ egbɔ be melé ɖe nyateƒe nufiafia nyui la ŋu.” Togbɔ be hamemetsitsi siwo wodaa akɔ tiana ɣemaɣi la dometɔ aɖewo nye dadalawo hã la, Nɔviŋutsu Kaarlo Harteva ya bɔbɔ eɖokui hexɔ ɖɔɖɔɖo.\nEmegbe wogava da asi ɖe Nɔviŋutsu Harteva dzi be wòaxɔ ŋgɔ na Gbetakpɔxɔa tata ɖe Finlandgbe me eye wogaɖoe alɔdzedɔwɔƒea dzikpɔla. Ekpɔ dɔdeasi mawo gbɔ va se ɖe ƒe 1950 me. Ewɔ nuteƒe na Yehowa helé ɖe nyateƒea ŋu goŋgoŋ va se ɖe esime wòwu eƒe anyigbadzigbenɔnɔ nu le ƒe 1957 me. Nyateƒee, ame siwo bɔbɔa wo ɖokui helɔ̃na faa woƒe Fia Yesu ɖɔa wo ɖo la va zua dɔwɔnu nyui na Yehowa eye wòyraa wo.\n12. (a) Asitɔtrɔ kae wowɔ le dɔdzikpɔhaa me? (b) Ƒo nu tso ale si Dɔdzikpɔhaa wɔa dɔ egbeae ŋu. (Kpɔ aɖaka si nye “ Ale Si Dɔdzikpɔha La Kpɔa Fiaɖuƒea Ƒe Dɔwo Dzii,” le axa 130.)\n12 Asitɔtrɔ gbãtɔ si wowɔ la ku ɖe dɔdzikpɔhaa ŋutɔ ŋu. Va se ɖe ɣemaɣi la, nɔviŋutsu amesiamina adre siwo nye Gbetakpɔxɔ Biblia Kple Trakt Habɔbɔ si le Pennsylvania ƒe akametiwo koe wɔa dɔ abe dɔdzikpɔhaa ene. Gake le ƒe 1971 me la, wova de vovototo akametiawo kple dɔdzikpɔhaa dome, eye wona dɔdzikpɔhaa me tɔwo dzi ɖe edzi tso ame 7 yi 11. Dɔdzikpɔhaa me tɔwo mebua wo dometɔ aɖeke be ele ŋgɔ na nɔvia o, eye wowɔ ɖoɖo be woanɔ woƒe zimenɔla ɖɔlim ƒe sia ƒe le ɖoɖo si nu woƒe ŋkɔwo le nu.\n13. (a) Hamea dzi kpɔkpɔ ƒe ɖoɖo kae nɔ anyi ƒe 40 sɔŋ? (b) Nu kae Dɔdzikpɔhaa wɔ le ƒe 1972 me?\n13 Asitɔtrɔ evelia si wogawɔ la lɔ hame ɖe sia ɖe ɖe eme. Le mɔ ka nu? Tso ƒe 1932 va se ɖe 1972 me la, togbɔ be hamemetsitsi bubuwo le hamea me hã la, nɔviŋutsu ɖeka koŋue xɔa ŋgɔ le wo dome. Woyɔa nɔviŋutsu sia si dzi habɔbɔa daa asi ɖo la be subɔsubɔdɔnunɔla va se ɖe ƒe 1936 me. Emegbe, wotrɔ ŋkɔa wòzu hamesubɔla, eye wogava trɔe wòzu hamedzikpɔla. Nɔviŋutsu siawo tsɔa veviedodo kpɔa alẽha la dzi be wòanɔ dedie le gbɔgbɔ me. Zi geɖe la, hamedzikpɔlaa meléa susuwo kpɔ kple hamemetsitsi bubuawo hafi wɔa hamea ƒe nyametsotsowo o. Ke hã, le ƒe 1972 me la, Dɔdzikpɔhaa dzra mɔ dzi ɖo na tɔtrɔ ɖedzesi bubu aɖe. Eyae nye tɔtrɔ ka?\n14. (a) Ðoɖo yeye kae dze egɔme tso October 1, 1972 dzi? (b) Aleke hamemetsitsiwo ƒe ha ƒe ɖoɖowo gbɔ kpɔla awɔ ɖe aɖaŋuɖoɖo si le Filipitɔwo 2:3 dzii?\n14 Le esi teƒe be nɔviŋutsu ɖeka ko nanye hamedzikpɔla axɔ ŋgɔ le hamemetsitsiwo dome la, habɔbɔa va daa asi ɖe nɔviŋutsu siwo katã nye hamemetsitsiwo le hamea me eye woɖo Ŋɔŋlɔawo ƒe nudidiawo gbɔ la dzi azɔ be woanye dzikpɔlawo le Kristo hamea me. Wo katã woanye hamemetsitsiwo ƒe ha si akpɔ hame si me wole la dzi. Wodze hamemetsitsiwo ƒe ha ƒe ɖoɖo sia gɔme tso October 1, 1972 dzi. Egbea, hamemetsitsiwo ƒe ha ƒe ɖoɖowo gbɔ kpɔla mebua eɖokui gã wu hamemetsitsi bubuawo o, ke boŋ ebua eɖokui ‘suetɔ’ le wo dome. (Luka 9:48) Nɔviŋutsu siawo siwo bɔbɔa wo ɖokui alea la nye yayra gã aɖe na xexea me katã ƒe nɔviwo ƒe habɔbɔa.—Flp. 2:3.\nEdze ƒãa be míaƒe Fia la kpɔ nu yi ŋgɔ eye wòna alẽkplɔla siwo hiã la eyomedzelawo ɖe ɣeyiɣi nyuitɔ dzi\n15. (a) Viɖe kawoe do tso ɖoɖo si wowɔ be hamemetsitsiwo ƒe ha nakpɔ hamea dzi la me? (b) Nu kae ɖee fia be míaƒe Fia la kpɔ nu yi ŋgɔ?\n15 Ðoɖo yeye si wowɔ be hamemetsitsiwo ƒe ha nama agbanɔamedziwo atsɔ le hamea me la ɖe vi geɖe ŋutɔ. Bu wo dometɔ etɔ̃ ŋu kpɔ: Gbã la, ɖoɖo sia kpe ɖe hamemetsitsiwo katã ŋu woɖoa ŋku edzi vevie be agbanɔamedzi ka kee ɖale wo si le hamea me o, Yesue nye hamea ƒe Ta. (Ef. 5:23) Evelia, Lododowo 11:14 na míenya be “adaŋudela geɖewo” dzie wotona kpɔa dzidzedze. Ne hamemetsitsiwo dea adaŋu kple wo nɔewo tso nu siwo ana hamea anɔ dedie le gbɔgbɔ me ŋu eye wosea wo nɔewo ƒe susu la, wowɔa nyametsotso siwo wɔa ɖeka kple Biblia me gɔmeɖosewo. (Lod. 27:17) Yehowa yrana ɖe nyametsotso siawo tɔgbi dzi, eye wònana nuwo dzea edzi le hamea me. Etɔ̃lia, esi wova daa asi ɖe nɔviŋutsu geɖe siwo dze hã dzi be woanye hamemetsitsiwo ta la, ele bɔbɔe be woakpɔ hameawo dzikpɔkpɔ kple alẽawo kpɔkplɔ ƒe hiahiã si le dzidzim ɖe edzi la gbɔ. (Yes. 60:3-5) Wò ya bu eŋu kpɔ: Hame 27,000 kple nu vi aɖe siwo nɔ xexea me godoo le ƒe 1971 me la dzi ɖe edzi va ɖo 113,000 kple edzivɔ le ƒe 2013 me. Edze ƒãa be míaƒe Fia la kpɔ nu yi ŋgɔ eye wòna alẽkplɔla siwo hiã la eyomedzelawo ɖe ɣeyiɣi nyuitɔ dzi.—Mixa 5:4.\nASITƆTRƆ SIWO NA HAMEA DZI KPƆKPƆ NYO ÐE EDZI\nƑe 1881—Nɔviŋutsu Russell bia tso ame siwo katã wɔa kpekpewo edziedzi si be woana Gbetakpɔxɔ dɔwɔƒea nanya afi si wokpena le ale be yewoate ŋu ana kadodo nanɔ Biblia Nusrɔ̃viwo siwo le nuto ɖeka me la dome.\nƑe 1895—Wona mɔfiame hamewo katã be woatia nɔviŋutsu siwo dze la woanye hamemetsitsiwo.\nƑe 1919—Alɔdzedɔwɔƒea ɖoa subɔsubɔdɔnunɔla le hame ɖe sia ɖe me le teokrasimɔ nu. Eƒe dɔa bia be wòawɔ ɖoɖo ɖe gbeƒãɖeɖedɔa ŋu ahade dzi ƒo na nɔviwo be woakpɔ gome le eme. Hamemetsitsi siwo le hameawo me dometɔ aɖewo meda asi ɖe subɔsubɔdɔnunɔla ɖoɖo le hamea me dzi o.\nƑe 1932—Wote fli ɖe ɖoɖo si nye be hamea nada akɔ ƒe sia ƒe atia hamemetsitsiwo la me. Ðe ema teƒe la, hamea ada akɔ atia subɔsubɔ kɔmiti si me tɔwo anye nɔviŋutsu siwo doa vevie nu le gbeƒãɖeɖedɔa me eye wowɔa nu wòwɔa ɖeka kple ŋkɔ yeye si nye Yehowa Ðasefowo. Hamea tiaa kɔmitia me tɔ ɖeka be habɔbɔa alo alɔdzedɔwɔƒea nada asi ɖe edzi wòanye subɔsubɔdɔnunɔla.\nƑe 1937—Woda asi ɖe edzi be woatia nɔviŋutsu siwo nye alẽha gã me tɔwo hã be woanye subɔsubɔ kɔmitia me tɔwo akpe ɖe wo nɔvi amesiaminawo ŋu.\nƑe 1938—Hameawo da asi ɖe tameɖoɖo kplikpaa aɖe dzi be habɔbɔa ŋutɔ naɖo hamemetsitsiwo katã le hameawo me le teokrasimɔ nu. Emae he akɔdada le hamewo me atsɔ atia hamemetsitsiwo va nuwuwui.\nNe èdi be yeasrɔ̃ nu geɖe tso asitɔtrɔ siwo wowɔ le hakplɔɖoɖowo me va yi ŋu la, kpɔ agbalẽ si nye Jehovah’s Witnesses—Proclaimers of God’s Kingdom, (Les Témoins de Jéhovah: Prédicateurs du Royaume de Dieu) axa 204-235.\n“Ne míele akɔ dam na hamemetsitsiwo la, míedoa nuɖusi ɖe dzi. Emegbe nɔviŋutsu ɖeka zɔna toa mía dome hexlẽa asiawo.”—Nɔvinyɔnu Rose Swingle, si le Chicago, Illinois, U.S.A.\nWozua “Kpɔɖeŋu Na Alẽha La”\n16. (a) Agbanɔamedzi kae kpɔ hamemetsitsiwo ŋkume? (b) Aleke Biblia Nusrɔ̃viwo bua aɖaŋu si Yesu ɖo be ‘woakplɔ alẽawoe’?\n16 Tso gɔmedzedzea me ke la, hamemetsitsi siwo le Biblia Nusrɔ̃viwo dome la se egɔme be yewoƒe agbanɔamedzie wònye be yewoakpe ɖe haxɔsetɔwo ŋu woali ke le Mawu subɔsubɔ me. (Mixlẽ Galatiatɔwo 6:10.) Le ƒe 1908 me la, wodzro Yesu ƒe aɖaŋuɖoɖo si nye “kplɔ nye alẽ sueawo” me le Gbetakpɔxɔ aɖe me. (Yoh. 21:15-17) Wogblɔ na hamemetsitsiwo le nyatia me be: “Ele vevie ŋutɔ be dɔ si Aƒetɔ la de mía si ku ɖe alẽhaa ŋu la naxɔ nɔƒe vevi aɖe le míaƒe dzi me; ele be míakpɔe be mɔnukpɔkpɔ gãe wònye na mí be míanyi Aƒetɔ la ƒe alẽwo ahakplɔ wo nyuie.” Le ƒe 1925 me la, Gbetakpɔxɔ gate gbe ɖe alẽkpɔkplɔdɔa ƒe vevienyenye dzi na hamemetsitsiwo heɖo ŋku edzi na wo be: “Mawu ŋutɔ tɔe ha la nye, . . . eya ta abia akɔnta tso ame siwo katã si mɔnukpɔkpɔ su be woasubɔ wo nɔviwo la si.”\n17. Aleke wole kpekpem ɖe dzikpɔlawo ŋu be woanye alẽkplɔla nyuiwo?\n17 Aleke Yehowa ƒe habɔbɔa le kpekpem ɖe hamemetsitsiwo ŋu be woƒe alẽkpɔkplɔdɔa nanyo ɖe edzi abe ‘klosaloe va xɔ ɖe gayibɔ teƒe’ ene? Eyae nye hehe si nam wole wo. Le ƒe 1959 me la, wowɔ Fiaɖuƒe Subɔsubɔ Suku gbãtɔ na dzikpɔlawo. Nyati siwo me wodzro le sukua me dometɔ ɖekae nye “Ðetsɔtsɔ Le Eme Na Amewo Ðekaɖeka.” Wode dzi ƒo na hamemetsitsiawo be “woawɔ ɖoɖo si dzi woazɔ ɖo asrã gbeƒãɖelawo kpɔ le woƒe aƒewo me.” Wodzro mɔ vovovo siwo nu alẽkplɔlawo ate ŋu ana sasrãkpɔawo natu alẽawo ɖo la me. Le ƒe 1966 me la, wodze Fiaɖuƒe Subɔsubɔ Suku si ŋu wogatrɔ asi le vie la gɔme. Nyati siwo me wodzro dometɔ ɖekae nye “Alẽkpɔkplɔdɔa Ƒe Vevienyenye.” Nu ka koŋ dzie wote gbe ɖo le numedzodzro sia me? Eyae nye be “ele be ame siwo le ŋgɔ xɔm la nalé be na Mawu ƒe alẽha la lɔlɔ̃tɔe, gake mele be esia nana woado kpo vovokpɔkpɔ ɖe woƒe ƒomea kple gbeadzisubɔsubɔdɔa ŋu o.” Wowɔ hamemetsitsiwo ƒe suku geɖe le ƒe ʋɛ siwo va yi hã me. Nu kae do tso hehe si Yehowa ƒe habɔbɔa yi edzi le wo nam la me? Egbea, nɔviŋutsu akpe geɖe siwo dze nyuie la nye gbɔgbɔmelẽkplɔlawo le Kristotɔwo ƒe hameawo me le xexea me godoo.\nFiaɖuƒe Subɔsubɔ Suku aɖe si wowɔ le Philippines, le ƒe 1966 me\n18. (a) Agbanɔamedzi vevi kae wotsɔ de hamemetsitsiwo si? (b) Nu ka tae Yehowa kple Yesu womelɔ̃a nu le hamemetsitsi dovevienuwo gbɔ o?\n18 Yehowa to míaƒe Fia Yesu dzi ɖo Kristotɔ hamemetsitsiwo be woatsɔ agbanɔamedzi vevi aɖe. Eyae nye ka? Be woakplɔ Mawu ƒe alẽawo to ɣeyiɣi sesẽtɔ kekeake si me míele la me ado dedie. (Ef. 4:11, 12; 2 Tim. 3:1) Yehowa kple Yesu womelɔ̃a nu le hamemetsitsi dovevienu siawo gbɔ o, elabena nɔviŋutsu siawo wɔna ɖe Ŋɔŋlɔawo me aɖaŋuɖoɖo sia dzi be: “Mikplɔ Mawu ƒe alẽha si le miaƒe dzikpɔkpɔ te la . . . kple lɔlɔ̃nu faa; . . . kple didi vevi; . . . abe ame siwo zua kpɔɖeŋu na alẽha la ene.” (1 Pet. 5:2, 3) Mina míadzro mɔ siwo nu Kristotɔ alẽkplɔlawo nyea kpɔɖeŋu na alẽhaa, si na ŋutifafa kple dzidzɔ geɖe le hameawo me la dometɔ eve me kpɔ.\n“MÍAƑE NU KOE KU”\nWOÐO atsu kple asi dutanyanyuigblɔla aɖewo ɖa be woasubɔ le hame aɖe si mekpɔ dzidziɖedzi o hena ƒe geɖe la me le Asia. Wode dzesii be nɔviawo lɔ̃a ame gake womezɔna ɖe habɔbɔa ƒe mɔfiamewo dzi o. Le xɔlɔ̃dzedze nɔviawo nyuie vɔ megbe la, nɔviŋutsua ɖoe eƒe taɖodzinu be yeakpe ɖe hamea ŋu vivivi ne woazɔ ɖe Yehowa ƒe habɔbɔa ƒe mɔfiame kple hakplɔɖoɖowo dzi. Nu kae do tso eme? Le ƒe eve pɛ ko me la, kpekpea valawo dzi ɖe edzi zi gbɔ zi eve, ame yeye geɖewo dze gbeadziyiyi gɔme, eye ame siwo wu 20 sɔŋ xɔ nyɔnyrɔ. Atsu kple asia gblɔ be: “Míaƒe nu koe ku. Yehowa yra mí wu gbɔgblɔ! Nu nyui siwo do tso wɔwɔ ɖe Mawu ƒe habɔbɔa ƒe mɔfiamewo dzi me la teƒe kpɔkpɔ na ame sia ame le dzidzɔ kpɔm le hamea me.”\nAle Si Alẽkplɔlawo Kplɔa Mawu Ƒe Alẽha La Egbeae\n19. Aleke nèsena le ɖokuiwò me tso hamemetsitsi siwo wɔa dɔ kpli wò le gbeadzisubɔsubɔdɔa me ŋu?\n19 Gbã la, hamemetsitsiwo wɔa dɔ kple hamea me tɔwo. Nyanyuigbalẽ ŋlɔla Luka gblɔ tso Yesu ŋu be: “Eyi tso du me yi du me kple kɔƒe yi kɔƒe nɔ gbeƒã ɖem henɔ Mawu Fiaɖuƒea ŋuti nya nyui la gblɔm. Eye ame wuieveawo nɔ eŋu.” (Luka 8:1) Abe ale si Yesu wɔ dɔ kple eƒe apostoloawo le gbeadzi ene la, hamemetsitsi kpɔɖeŋu nyui ɖola siwo li egbea hã wɔa dɔ kple haxɔsetɔwo le gbeƒãɖeɖedɔa me. Wonyae be yewoato esia dzi ana dzidzɔ kple ŋutifafa nanɔ hamea me. Aleke hamea me tɔwo sena le wo ɖokui me tso hamemetsitsi siawo ƒomevi ŋu? Jeannine, si nye nɔvinyɔnu aɖe si le eƒe ƒe 80-awo ƒe nuwuwu lɔƒo la gblɔ be: “Ne mewɔ dɔ kple hamemetsitsi aɖe le gbeadzi la, enaa mɔnukpɔkpɔm meɖoa dze kplii hedzea sii nyuie wu.” Steven, si nye nɔviŋutsu aɖe si le eƒe ƒe 30-awo ƒe domedome lɔƒo hã gblɔ be: “Ne nye kple hamemetsitsi aɖe míele tso aƒe me yi aƒe me dɔa wɔm la, mesena le ɖokuinye me be ele kpekpem ɖe ŋunye. Kpekpeɖeŋu mawo xɔxɔ doa dzidzɔ nam ŋutɔ.”\nAbe ale si alẽkplɔla dia eƒe alẽ si bú ene la, hamemetsitsiwo dzea agbagba dia ame siwo dzudzɔ hadede kple hamea\n20, 21. Aleke hamemetsitsiwo ate ŋu asrɔ̃ alẽkplɔla si ŋu Yesu ƒo nu tsoe? Gblɔ esia ƒe kpɔɖeŋu. (Kpɔ aɖaka si nye “ Kwasiɖa Sia Kwasiɖa Ƒe Sasrãkpɔ Siwo Le Vi Ðem” hã.)\n20 Evelia, Yehowa ƒe habɔbɔa na hehe hamemetsitsiwo be woatsɔ ɖe le eme na ame siwo dzudzɔ hadede kple hamea. (Heb. 12:12) Nu ka tae wòle be hamemetsitsiwo nakpe ɖe ame siwo gbɔdzɔ le gbɔgbɔ me ŋu, eye aleke woawɔ esiae? Nya siawo ƒe ŋuɖoɖo dze le alẽ búbu ŋuti kpɔɖeŋu si Yesu wɔ me. (Mixlẽ Luka 15:4-7.) Esi alẽkplɔlaa de dzesii be yeƒe alẽ ɖeka bú la, megblɔ be alẽ bubuwo le ye si ta ne ɖeka bú hã mewɔ naneke o, ke boŋ edi esi bú la vevie. Aleke Kristotɔ hamemetsitsiwo srɔ̃a alẽkplɔla sia egbeae? Abe ale si ko alẽ búbua nɔ vevie na alẽkplɔlaa ene la, nenema kee hamemetsitsiwo meŋlɔa ame siwo dzudzɔ hadede kple hamea la be o; wole vevie na wo. Wobua ame siwo gbɔdzɔ le gbɔgbɔ me la be wonye alẽ búbuwo ke menye alẽ kukuwo o. Azɔ hã, abe ale si ko alẽkplɔlaa ɖoe be ‘yeayi aɖadi esi bú la va se ɖe esime yeakpɔe’ la, nenema kee hamemetsitsiwo dzea agbagba dia ame siwo gbɔdzɔ la hekpena ɖe wo ŋu.\n21 Nu kae alẽkplɔlaa wɔ esi wòke ɖe alẽ búbua ŋu? Ekɔe blewuu, tsɔe ɖo “eƒe abɔta,” eye wòkɔe va alẽhaa me. Nenema kee ne hamemetsitsiwo gblɔ nya siwo ɖee fia be yewotsɔ ɖe le eme na ame si gbɔdzɔ le gbɔgbɔ me vevie la, woate ŋu ato esia dzi akɔe blewuu atrɔ agbɔ va hamea me. Aleae wòdzɔ le Victor, si nye nɔviŋutsu aɖe le Afrika dukɔ aɖe me, si va dzudzɔ hadede kple hamea la gome. Egblɔ be: “Le ƒe enyi siwo katã medzudzɔ hadede kple hamea me la, hamemetsitsiwo ƒe afɔ metso le gbɔnye kpɔ o.” Nu ka koŋue va ʋãe mlɔeba? Eɖe eme be: “Gbe ɖeka la, John, si nye hamemetsitsi aɖe si mía kplii míede mɔɖelawo ƒe suku la va srãm kpɔ, eye wògbɔ dzi ɖi tsɔ foto siwo míeɖe le sukua la fiam. Esia na dzidzɔ si gbegbe mekpɔna tsã esi menɔ Yehowa subɔm la gadzrom vevie.” Ɣeyiɣi kpui aɖe le John ƒe sasrãkpɔ sia megbe la, Victor gadze hadede kple hamea. Egbea, egava le subɔsubɔm ake abe mɔɖela ene. Nyateƒee, Kristotɔ hamemetsitsi siwo tsɔa ɖe le eme na ame la nana míekpɔa dzidzɔ geɖe.—2 Kor. 1:24. *\nKWASIÐA SIA KWASIÐA ƑE SASRÃKPƆ SIWO LE VI ÐEM\nDIDI vevie be woadi alẽ siwo bú ʋã hamemetsitsi siwo le Amerika ƒe hame aɖe me wode ŋugble le nu si woate ŋu awɔ atsɔ akpe ɖe ame siwo dzudzɔ hadede kple hamea ŋu. Wode dzesii be ame 30 aɖewo siwo dzudzɔ Yehowa subɔsubɔ ƒe geɖe la gakpɔtɔ le hamea ƒe anyigbamama me. Wo dometɔ akpa gãtɔ zu ame tsitsiwo fifia.\nHamemetsitsiawo dometɔ ɖeka si ŋkɔe nye Alfredo ŋlɔ woƒe ŋkɔwo ɖi hedze wo sasrã kpɔ gɔme. Egblɔ be: “Fiɖa sia Fiɖa ŋdi la, meƒoa ʋɔ na ame siwo dzudzɔ hadede kple hamea la dometɔ ɖeka.” Ne Alfredo yi wo gbɔ la, eɖoa dze kpli wo le dziɖeɖi me henana wonyana be yetsɔ ɖe le eme na wo vevie. Egblɔna na nɔviŋutsu alo nɔvinyɔnu siawo be hamea meŋlɔ agbagba siwo wodze le Yehowa ƒe Fiaɖuƒedɔa me va yi la be o. Alfredo gblɔ be: “Esi meyi ɖasrã nɔviŋutsu tsitsi aɖe si dzudzɔ hadede kple hamea kpɔ hegblɔ gaƒoƒo siwo wòzã le gbeadzi kple magazine agbɔsɔsɔ si wòna le ɣleti mamlɛtɔ si wòna gbeadzikɔnta le ƒe 1976 me la, aɖatsi koe ge le mo nɛ.” Alfredo xlẽa Luka 15:4-7, 10 hã na ame siwo wòsrã kpɔ eye wòbiaa wo be: “Nu kae dzɔna ne alẽ búbu aɖe trɔ gbɔ va hamea me? Emegbe egblɔna be, wò ya bu eŋu kpɔ ko: Yehowa, Yesu, kple mawudɔlawo siaa kpɔa dzidzɔ!”\nLe ƒe eve siwo va yi me la, afɔ meku Alfredo le ame siwo dzudzɔ hadede kple hamea sasrã kpɔ me o. Nu kae do tso eƒe agbagbadzedze dzigbɔɖitɔe alea me? Dzi dzɔe ŋutɔ esi wòkpe ɖe nɔviŋutsu eve ŋu wogadze hadede kple hamea. Fifia Kwasiɖagbe ƒe kpekpeawo metoa wo ŋu o. Eko alɔgbɔnu gblɔ be: “Esi wova Fiaɖuƒe Akpataa me zi gbãtɔ la, ɣemaɣie wòɖo nye hã dzinye be mafa avi.” Egblɔ kpee be: “Togbɔ be wodze kpekpeawo dede hã la, megayia wo gbɔ Fiɖa sia Fiɖa kokoko, elabena wona menya be sasrãkpɔ mawo nye ɣeyiɣi si yewokpɔa mɔ na vevie. Dzidzɔe wònye na nye hã be mayi edzi asrã wo kpɔ!”\nAsitɔtrɔ Le Hakplɔɖoɖowo Ŋu Na Mawu Ƒe Amewo Ƒe Ðekawɔwɔ Me Gasẽ Ðe Edzi\n22. Aleke dzɔdzɔenyenye kple ŋutifafa nana Kristo hamea ƒe ɖekawɔwɔ me gasẽna ɖe edzi? (Kpɔ aɖaka si nye “ Míaƒe Nu Koe Ku” hã.)\n22 Abe ale si míekpɔe va yi ene la, Yehowa gblɔe ɖi be yeana yeƒe amewo ƒe ŋutifafa kple dzɔdzɔenyenye nadzi ɖe edzi vivivi. (Yes. 60:17) Nɔnɔme nyui eve siawo nana ɖekawɔwɔ si le hameawo me la me gasẽna ɖe edzi. Le mɔ ka nu? Míenya be “mía Mawu la, Yehowa ɖeka koe!” (5 Mose 6:4) Eya ta le dzɔdzɔenyenye gome la, eƒe dzidzenu dzɔdzɔewo metoa vovo tso hame me yi hame me alo tso dukɔ aɖe me yi bubu me o. Ke boŋ eƒe dzidzenu siwo ku ɖe nyui kple vɔ̃ ŋu la le ɖeka “le ame kɔkɔewo ƒe hamewo katã me.” (1 Kor. 14:33) Esia fia be nuwo azɔ nyuie le hamea me ne wowɔna ɖe Mawu ƒe dzidzenuwo dzi. Le ŋutifafa gome la, menye ɖeko míaƒe Fia la di be ŋutifafa nanɔ hamea me ko evɔ o, edi be míanye “ŋutifafawɔlawo” hã. (Mat. 5:9) Eya ta míetiaa “nu siwo naa ŋutifafa nɔa anyi” yome. Míetrea afɔ ɖeɖe be míakpɔ masɔmasɔ siwo ate ŋu ado mo ɖa le mía dome ɣeaɖewoɣi la gbɔ. (Rom. 14:19) Míato esia dzi ana ŋutifafa kple ɖekawɔwɔ nakpɔtɔ anɔ hamea me.—Yes. 60:18.\n23. Nu kae le Yehowa ƒe amewo dome egbea?\n23 Esi nɔvi siwo nɔ ŋgɔ xɔm le habɔbɔa me ɖe gbeƒã hamemetsitsiwo tiatia ƒe ɖoɖoa zi gbãtɔ le November 1895 ƒe Gbetakpɔxɔa me la, wogblɔ didi vevie si le wo si hã. Eyae nye ka? Woƒe gbedodoɖa kple didi vevie ye nye be hakplɔɖoɖo yeye sia nakpe ɖe Mawu ƒe amewo ŋu “woawɔ ɖeka le xɔse me kaba.” Ne míetrɔ kpɔ megbe la, míedaa akpe ŋutɔ be ale si Yehowa to míaƒe Fia Yesu dzi trɔ asi le míaƒe hakplɔɖoɖowo ŋu vivivi le ƒe siwo va yi me la na be míaƒe ɖekawɔwɔ me gasẽ ɖe edzi vavã. (Ps. 99:4) Esia wɔe be egbea, Yehowa ƒe ame siwo le xexea me katã la le dzidzɔ kpɔm esi wole zɔzɔm le “gbɔgbɔ ɖeka” me, le ‘afɔɖoƒe ɖeka’ tom ‘hetsɔ nu sɔsɔe’ le ‘ŋutifafa Mawu la’ subɔm.—2 Kor. 12:18; mixlẽ Zefaniya 3:9.\n^ mm. 11 Wova ta nu siwo ŋu woke ɖo le numekuku sia wɔwɔ me la ɖe agbalẽ si nye Kpekpeɖeŋu Hena Biblia Gɔmesese (si le yevugbe me) la me.\n^ mm. 21 Kpɔ nyati si nye “Hamemetsitsiwo—‘Wonye Hadɔwɔlawo Na Míaƒe Dzidzɔkpɔkpɔ’” si dze le January 15, 2013 ƒe Gbetakpɔxɔ me, axa 27-31.\nHakplɔɖoɖowo ŋuti asitɔtrɔ kawoe Fiaɖuƒea wɔ?\nAleke asitɔtrɔ siwo wowɔ le hamea dzi kpɔkpɔ ŋu la kpe ɖe ŋuwò le ‘ŋutifafa Mawu la’ subɔsubɔ me?\nHamemetsitsi aɖe ƒe nyagbɔgblɔ alo nuwɔna kae na nèle dzidzɔ geɖe kpɔm?\nNu kae nàte ŋu awɔ atsɔ ado ɖekawɔwɔ kple ŋutifafa ɖe ŋgɔ le hamea me?\nTso miame yi ɖusime: Gerrit Lösch, Geoffrey Jackson, Samuel Herd, Guy Pierce, Mark Sanderson, David Splane, Anthony Morris III, Stephen Lett\nALE SI DƆDZIKPƆHA LA KPƆA FIAÐUƑEA ƑE DƆWO DZII\nYEHOWA ÐASEFOWO ƒe Dɔdzikpɔhaa me tɔwo nye nɔviŋutsu Yehowa Mawu subɔla amesiaminawo. Ame siawoe ƒo ƒu nye ‘kluvi nuteƒewɔla kple aɖaŋudzela’ la. Woƒe agbanɔamedzie nye be woana gbɔgbɔmenuɖuɖu Mawu ƒe amewo eye woana mɔfiame tso Fiaɖuƒegbeƒãɖeɖedɔa ŋu ahade dzo eme le anyigba bliboa dzi.—Mat. 24:14, 45-47.\nDɔdzikpɔhaa kpena kwasiɖa sia kwasiɖa, zi geɖea, le Kuɖagbe. Esia kpena ɖe nɔviŋutsu siawo ŋu wowɔa dɔ le ɖekawɔwɔ me. (Ps. 133:1) Dɔdzikpɔhaa me tɔwo wɔa dɔ le kɔmiti vovovowo hã me. Kɔmiti ɖe sia ɖe kpɔa Fiaɖuƒedɔa ƒe akpa aɖe koŋ dzi. Dɔ siwo wowɔna ŋuti nyatakaka kpui aɖewoe nye esi.\nÐoɖowo Gbɔ Kpɔlawo Ƒe Kɔmiti\nNɔviŋutsu siwo le kɔmiti sia me la kpɔa senyawo gbɔ, eye wokpɔa nyatakakamɔnuwo zazã atsɔ aʋli míaƒe dzixɔsewo ta hã dzi ne ehiã. Wokpɔa kpekpeɖeŋunana le dzɔdzɔmefɔkuwo me, yometitiwo, kple nudzɔdzɔ kpata bubu siwo ku ɖe mía nɔviwo ƒe habɔbɔa ŋu le xexea me godoo ŋu nyawo hã gbɔ.\nDɔwɔlawo Ƒe Kɔmiti\nKɔmiti sia kpɔa Betel ƒomea me tɔ siwo le xexea me godoo ƒe ŋutilãme kple gbɔgbɔme nuhiahiãwo kpakple kpekpeɖeŋunana wo ŋu nyawo gbɔ. Kɔmiti siae kpɔa Betel ƒomea me tɔ yeyewo xɔxɔ kple nya siwo ku ɖe woƒe Betel subɔsubɔdɔa ŋu hã gbɔ.\nKɔmiti sia kpɔa Biblia srɔ̃gbalẽwo tata kple wo ɖoɖo ɖa dzi le xexea me godoo. Ekpɔa agbalẽtaƒewo kple nunɔamesi bubu siwo Yehowa Ðasefowo ƒe dɔwɔha vovovowo zãna la dzi. Ekpɔa Fiaɖuƒe Akpata tudɔwo kple xɔtudɔ bubu siwo katã yia edzi le xexea me godoo hã dzi. Ewɔa ɖoɖo ɖe ga siwo wodzɔna ŋu ale be woazãe le mɔ nyuitɔ nu le Fiaɖuƒedɔa me.\nNɔviŋutsu siwo le kɔmiti sia mee kpɔa nyanyuigbɔgblɔdɔa ƒe akpa vovovoawo dzi, eye wokpɔa nya siwo ku ɖe hamewo, mɔɖelawo, hamemetsitsiwo, kple dzikpɔla mɔzɔlawo ŋu hã gbɔ. Wokpɔa Kɔdzi Kadodo Dzikpɔkɔmitiwo ƒe dɔ kple dɔ bubu geɖewo dzi.\nKɔmiti sia kpɔa nufiame siwo wonana le míaƒe takpekpewo kple hamea ƒe kpekpewo me la dzi. Ekpɔa Gilead Suku, Fiaɖuƒe Nyanyuigblɔlawo Ƒe Suku, Mɔɖelawo Ƒe Subɔsubɔ Suku, kple suku bubuwo dzi. Kɔmiti siae kpɔa nyawo léle ɖe mɔ̃ dzi kple videowo wɔwɔ kple Kristotɔwo Ƒe Agbenɔnɔ Kple Subɔsubɔdɔ Kpekpea Ƒe Nusrɔ̃gbalẽ me nyatiwo ŋɔŋlɔ hã dzi.\nKɔmiti sia kpɔa gbɔgbɔmenufiame siwo wotana ɖe míaƒe agbalẽwo me kple esiwo wodana ɖe Internet dzi na haxɔse- tɔwo kple ame bubuwo la dzi. Woawoe kpɔa habɔbɔa ƒe nyatakakadzraɖoƒea ŋu nyawo kple gbegɔmeɖeɖedɔ si wowɔna le xexea me godoo dzi. Tsɔ kpe ɖe ŋu la, woawo kee ɖoa nya siwo amewo biana tso ŋɔŋlɔ aɖewo kple nyati siwo wotana ɖe míaƒe agbalẽwo me ŋu la ŋu.\nAleke blema Israel viwo kple ƒe alafa gbãtɔ me Kristotɔwo ƒe ŋutinya ɖo kpe edzi be Yehowa aɖo esubɔla siwo le anyigba dzi egbea ɖe ɖoɖo nu?\nGbɔgbɔ kɔkɔe lae ɖo Kristotɔ dzikpɔlawo be woakplɔ Mawu ƒe hame la. Nu ka tae wòle be míaɖo to wo?\nBiblia me kpɔɖeŋu ene aɖewo ɖo kpe ɖekawɔwɔ ƒe vevienyenye kple nu si tae wòagava nɔ vevie wu le etsɔme dzi.


1 Mose 26 | Biblia Le Internet Dzi | Xexe Yeye Gɔmeɖeɖe\nIsak kple Rebeka le Gerar (1-11)\nMawu ɖo kpe eƒe ŋugbedodo dzi na Isak (3-5)\nWowɔ dzre ɖe vudowo ta (12-25)\nIsak bla nu kple Abimelek (26-33)\nEsau ɖe Hiti-nyɔnu eve (34, 35)\n26 Ke dɔ to le anyigba la dzi, esia to vovo na dɔ si to va yi le Abraham ŋɔli;+ eya ta Isak yi Filistitɔwo ƒe fia Abimelek gbɔ le Gerar. 2 Yehowa ɖe eɖokui fiae gblɔ be: “Mègayi Egipte o. Nɔ anyigba si matia na wò la dzi. 3 Nɔ anyigba sia dzi nànye amedzro le edzi,+ manɔ kpli wò, eye mayra wò, elabena wò kple wò dzidzimeviwoe matsɔ anyigba siawo katã ana,+ eye mawɔ atam si meka na fofowò Abraham la dzi,+ 4 ‘Mana wò dzidzimeviwo nasɔ gbɔ abe dziƒoɣletiviwo ene,+ eye matsɔ anyigba siawo katã ana wò dzidzimeviwo;+ eye anyigbadzidukɔwo katã axɔ yayra to wò dzidzimeviwo dzi,’+ 5 elabena Abraham ɖo to nye gbe, eye wòyi edzi wɔ nye didiwo, nye mɔfiamewo, nye ɖoɖowo kple nye sewo dzi.”+ 6 Ale Isak yi edzi nɔ Gerar.+ 7 Ne ŋutsu siwo le afi ma la bia nyae tso srɔ̃a ŋu la, egblɔna be: “Nɔvinyee.”+ Ele vɔvɔ̃m be yeagblɔ be “Srɔ̃nyee,” elabena egblɔ be: “Afi ma ŋutsuwo ava wum le Rebeka ta”; elabena edze tugbe.+ 8 Le ɣeyiɣi aɖe megbe la, Filistitɔwo ƒe fia Abimelek nɔ nu kpɔm to fesre nu, eye wòkpɔ be Isak ye nye ema le fefem kple srɔ̃a Rebeka lɔlɔ̃tɔe.+ 9 Enumake Abimelek yɔ Isak gblɔ nɛ be: “Srɔ̃wòe wònye tso! Ke nu ka tae nègblɔ be: ‘Nɔvinyee’?” Isak gblɔ nɛ be: “Megblɔe nenema, elabena mele vɔvɔ̃m be woava wum le eta.”+ 10 Ke Abimelek gblɔ be: “Nu kae nye esi nèwɔ ɖe mía ŋu?+ Anye ne nye ameawo dometɔ ɖeka ate ŋu ade asi srɔ̃wòa ŋu bɔbɔe; eye àna míaɖi fɔ!”+ 11 Eye Abimelek de se na ameawo katã be: “Ame sia ame si aka asi ŋutsu sia kple srɔ̃a ŋu la, woawui!” 12 Isak ƒã nu ɖe anyigba ma dzi, eye wòkpɔ nu si wòƒã la ƒe teƒe alafa ɖeka le ƒe ma me, elabena Yehowa yrae.+ 13 Ale ŋutsu la va zu kesinɔtɔ, eye nuwo nɔ edzi dzem nɛ va se ɖe esime wòzu kesinɔtɔ gã aɖe. 14 Alẽhawo kple nyihawo kpakple subɔviwo ƒe ha gã aɖe va su esi,+ eye Filistitɔwo va nɔ ŋu biãmee. 15 Eya ta Filistitɔwo lɔ ke tsɔ xe vudo siwo katã fofoa ƒe subɔviwo ɖe le Abraham ŋɔli la keŋ.+ 16 Abimelek gblɔ na Isak be: “Dzo le míaƒe nutoa me, elabena èva kpɔ ŋusẽ geɖe wu mí.” 17 Eya ta Isak dzo le afi ma, eye wòyi ɖatu eƒe agbadɔ ɖe Gerar Bali+ la me henɔ afi ma. 18 Eye Isak gbugbɔ vudo siwo woɖe le fofoa Abraham ŋɔli siwo Filistitɔwo va xe le Abraham ƒe ku megbe+ la ɖe, eye wògbugbɔ ŋkɔ siwo fofoa na wo la tsɔ na wo.+ 19 Esi Isak ƒe subɔviwo nɔ bali la me kum la, wova ke ɖe vudo aɖe si me tsi nyui le ŋu. 20 Eye Gerar lãkplɔviwo de asi dzrewɔwɔ me kple Isak ƒe lãkplɔviwo hegblɔ be: “Mía tɔe vudo sia nye!” Eya ta ena ŋkɔ vudo la be Esek,* elabena wowɔ dzre kplii. 21 Eye wogadze vudo bubu ɖeɖe gɔme, ke wogade asi dzrewɔwɔ me ɖe eya hã ta. Eya ta ena ŋkɔe be Sitna.* 22 Emegbe edzo le afi ma yi ɖaɖe vudo bubu, gake womewɔ dzre ɖe ema ya ta o. Ale wòna ŋkɔe be Rehobot* hegblɔ be: “Elabena Yehowa na teƒe gã aɖe mí, eye wòna míesɔ gbɔ ɖe anyigba la dzi.”+ 23 Emegbe edzo le afi ma yi Beer-Seba.+ 24 Yehowa ɖe eɖokui fiae le zã ma me gblɔ be: “Nyee nye fofowò Abraham ƒe Mawu.+ Mègavɔ̃ o,+ elabena meli kpli wò, mayra wò eye mana wò dzidzimeviwo nasɔ gbɔ le nye subɔla Abraham ta.”+ 25 Eya ta eɖi vɔsamlekpui ɖe afi ma heyɔ Yehowa ŋkɔ.+ Eye Isak tu eƒe agbadɔ ɖe afi ma,+ eye eƒe subɔviwo ɖe vudo ɖe afi ma. 26 Emegbe Abimelek tso Gerar va egbɔ, eya kple eƒe aɖaŋuɖola Ahuzat kpakple eƒe aʋafia Pikol.+ 27 Eye Isak gblɔ na wo be: “Esi mielé fum, eye mienyam le miaƒe nutoa me ɖe, nu ka tae mieva gbɔnye?” 28 Woɖo eŋu nɛ be: “Míekpɔe dze sii be Yehowa li kpli wò.+ Eya ta ‘Míeɖe kuku, na míaka atam na mía nɔewo, ne míabla nu kpli wò,+ 29 be màwɔ vɔ̃ aɖeke mí o, abe ale si ko míawo hã míewɔ nu vevi aɖeke wò o, ke boŋ míewɔ nyui ɖeɖe sɔŋ na wò hedo mɔ wò le ŋutifafa me ene. Fifia Yehowa ƒe ame yayrae nènye.’” 30 Emegbe eɖo kplɔ̃ na wo, eye woɖu nu no nu. 31 Wofɔ ŋdi kanya, eye woka atam na wo nɔewo.+ Eyome Isak do mɔ wo, eye wodzo le egbɔ le ŋutifafa me. 32 Gbe ma gbe la, Isak ƒe subɔviwo va gblɔ vudo si woɖe la ŋu nya nɛ+ be: “Míeke ɖe tsi ŋu!” 33 Eya ta ena ŋkɔe be Siba. Esia tae woyɔ du la be Beer-Seba+ va se ɖe egbe sia. 34 Esi Esau xɔ ƒe blaene la, eɖe Hititɔ Beeri vinyɔnu Yudit kple Hititɔ+ Elon vinyɔnu Basemat. 35 Eye nyɔnu siawo zu nuxaxa gã aɖe na Isak kple Rebeka.*+\n^ Egɔmee nye “Dzre.”\n^ Egɔmee nye “Fɔbuame.”\n^ Egɔmee nye “Teƒe Gãwo.”\n^ Egɔmeɖeɖe tẽe, “wodo vevesese na Isak kple Rebeka ƒe gbɔgbɔ.”


Gbɔdɔnuwɔwɔ Ðe Ame Ŋuti—Akpa 2: Ale Si Nàwɔ Ahaya | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Bambara Bashkir Bissau Guinean Creole Brazil Tokunɔgbe Bulgarian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Ecuador Tokunɔgbe Estonian Eŋlisi Eʋegbe Fijian Finnish Franse Georgian German Greek Gujarati Haitian Creole Hebrew Hiligaynon Hindi Hindi (Roman) Hungarian Icelandic Igbo Iloko Indonesian Italian Japanese Kabuverdianu Kazakh Kazakh (Arabic) Kikaonde Kiluba Kinyarwanda Kirghiz Kirundi Korean Lingala Lithuanian Malagasy Malay Malayalam Maltese Mongolian Myanmar Norwegian Nzema Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quichua (Imbabura) Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swedish Tagalog Tamil Tatar Telugu Tetun Dili Thai Tigrinya Tsonga Turkish Turkmen Ukrainian Uzbek Uzbek (Roman) Venezuela Tokunɔgbe Vietnamese Xhosa Yoruba Zulu\nTenɔnɔ ɖe fɔbubu ame ɖokui nu\nViɖe si le dzeɖoɖo tso eŋu na ame aɖe me\nŊu kpea ame siwo ŋu wowɔ gbɔdɔnuwo ɖo la dometɔ geɖe vevie. Wobua fɔ wo ɖokuiwo gɔ̃ hã. Bu Karen, si xɔ ƒe 19 fifia eye wowɔ gbɔdɔnuwo ɖe eŋu esime wòxɔ ƒe 6 va se ɖe ƒe 13 la ŋu kpɔ. Egblɔ be: “Nu si ɖe fu nam wue nye fɔbubu ɖokuinye. Mebiaa ɖokuinye be, ‘Aleke meɖe asi le ɖokuinye ŋu nu sia yi edzi alea gbegbe?’”\nNe èsena le ɖokuiwò me alea la, bu nya siwo gbɔna ŋu:\nÐevi ƒe ametia kple eƒe seselelãme mesu te hena gomekpɔkpɔ le gbɔdɔdɔ me o. Ðeviwo menyaa naneke tso nuwɔna mawo ŋu o, eya ta womate ŋu agblɔe wòasɔ be woawo ŋutɔwoe lɔ̃ ɖe edzi hafi wodɔ wo gbɔ o. Esia fia be menye ɖeviwo ƒe vodadae wònye ne wowɔ gbɔdɔnuwo ɖe wo ŋu o.\nÐeviwo xɔa ame tsitsiwo dzi sena, eye womenɔa ŋudzɔ ɖe ame gbegblẽwo ƒe aɖaŋu vɔ̃wo ŋu o, eye esia tea ŋu nana be ɖeviwo blena tsia wo si me. Agbalẽ aɖe gblɔ be: “Ðevigbɔdɔlawo nye aɖeŋanɛtɔwo, eye ɖeviwo mate ŋu akpe woƒe numevivinyawo dzi o.”—The Right to Innocence.\nGbɔdɔdɔ ate ŋu anyɔ ɖe ɖevi me ne wowɔ gbɔdɔnuwo ɖe eŋu. Ne esia dzɔ ɖe dziwò la, ka ɖe edzi be nenemae wowɔ míaƒe ametia be wòawɔ dɔ ne wolé teƒeteƒewo na mí. Esia mefia be esi nènɔ ɖevime la ŋutete nɔ asiwò be nàlɔ̃ ɖe edzi be woadɔ ye gbɔ o, mesɔ hã be woabu fɔ wò be wò ŋutɔe lɔ̃ wodɔ gbɔwò o.\nAɖaŋuɖoɖo: Bu ɖevi aɖe si xɔ ƒe si nèxɔ ɣemaɣi hafi wowɔ gbɔdɔnuwo ɖe ŋuwò la ŋu. Bia ɖokuiwò be, ‘Ðe wòasɔ be woabu fɔ ɖevi ma ne wowɔ gbɔdɔnuwo ɖe eŋua?’\nKaren bu nuwo ŋu alea esi wònɔ ɖevi etɔ̃ aɖewo dzi kpɔm, wo dometɔ ɖeka axɔ abe ƒe ade ene—ƒe mae Karen xɔ esime wote gbɔdɔnuwo wɔwɔ ɖe eŋu. Karen gblɔ be, “Mekpɔ ale si gbegbe ɖeviwo tsi asii, ale si wɔna aɖeke menɔ ŋunye ɣemaɣi o la dze sii.”\nNyateƒenya: Ame siwo wɔ gbɔdɔnua ɖe ŋuwòe wòle be woabu fɔe. Biblia gblɔ be: “Woabu ame vɔ̃ɖi ƒe vɔ̃ɖinyenye na eya ŋutɔ ɖeɖe ko.”—Ezekiel 18:20.\nDzeɖoɖo tso nu siwo wowɔ ɖe ŋuwò la ŋu na ame tsitsi aɖe si dzi nèka ɖo la ate ŋu ana nàkpɔ gbɔdzɔe. Biblia gblɔ be: “Xɔlɔ̃ vavã lɔ̃a ame ɣeawokatãɣi, eye ame nɔvi wònye wodzi ɖe xaxagbe ŋu.”—Lododowo 17:17.\nAnɔ eme be àsusui be ne yemegblɔe na ame aɖeke o la ade ye dzi wu. Ðeko wòva le abe numakɔmakɔ le nyaa dzi va zu gli aɖe si kpɔa tawò tso dzigbagbã bubuwo si me ene. Gake nyae be gli ma si le tawò kpɔm la kee le mɔ xem na kpekpeɖeŋu si ame bubuwo ate ŋu ana wò.\nGli ma si le tawò kpɔm la kee le mɔ xem na kpekpeɖeŋu si ame bubuwo ate ŋu ana wò\nÐetugbui aɖe si ŋkɔe nye Janet va kpɔe be yeƒe dzi dze eme ŋutɔ esi yeɖo dze tso gbɔdɔnu siwo wowɔ ɖe ye ŋu la ŋu na ame aɖe. Egblɔ be: “Nye ame nyanyɛ si dzi meka ɖoe dɔ gbɔnye le nye ɖevime, eye nyemekɔ nu le edzi na ame aɖeke o ƒe geɖe. Gake esi menya ƒo nu tso eŋu na danye ko la, ɖeko wòwɔ abe ɖe wokɔ agba kpekpe aɖe le ta nam ene.”\nEsi Janet bu nu si dzɔ ɖe edzi va yi ŋu la, ese nu si tae wòsesẽna na amewo be woaƒo nu tso gbɔdɔnu siwo wowɔ ɖe wo ŋuti ŋu la gɔme. Egblɔ be: “Enye ŋukpe gã aɖe be ame nagblɔ gbɔdɔnu siwo wowɔ ɖe eŋu la na ame bubu. Gake le gonyeme la, veve si gbegbe mesena esi nyemekɔ nu le nyaa dzi o la wu tsɔtsɔ nam. Ede dzinye wu be megblɔe na ame aɖe kaba.”\nGbɔdɔnu siwo wowɔ ɖe ŋuwò la ate ŋu ana be nànɔ susu tramatramawo bum ɖe ɖokuiwò ŋu—le kpɔɖeŋu me, àte ŋu asusui be ye dome gblẽ eye yemele bo aɖeke nu o, ɖeko yeli be ame bubuwo nanɔ gbɔdɔnuwo wɔm ɖe ye ŋu. Mɔnukpɔkpɔ su asiwò azɔ be nàvo tso susu totro mawo si me, eye nàwɔ “gbedaɣi” sia ŋu dɔ wòaɖe vi na wò. (Nyagblɔla 3:3) Nu kawoe ate ŋu akpe ɖe ŋuwò?\nSrɔ̃ Biblia. Mawu ƒe susuwo le Biblia me, eye ŋusẽ le wo ŋu be woamu “nu siwo li ke sesĩe la aƒu anyi,” esiawo dometɔ ɖekae nye susu totro bubu ɖe ame ɖokui ŋu. (2 Korintotɔwo 10:4, 5) Le kpɔɖeŋu me, xlẽ mawunyakpukpui siwo gbɔna eye nàde ŋugble le wo ŋu: Yesaya 41:10; Yeremiya 31:3; Malaki 3:16, 17; Luka 12:6, 7; 1 Yohanes 3:19, 20.\nDo gbe ɖa. Ne èle sesem le ɖokuiwò me be yemele bo aɖeke nu o alo nèle fɔ bum ɖokuiwò atraɖii la, “dro wò agba ɖe Yehowa dzi” le gbedodoɖa me. (Psalmo 55:22) Magblẽ wò ɖi gbeɖe o!\nNa hamemetsitsiwo nakpe ɖe ŋuwò. Wona hehe ŋutsu Kristotɔ siawo wole “abe sitsoƒe tso ya nu kple bebeƒe tso tsidzadza gã nu ene.” (Yesaya 32:2) Woate ŋu akpe ɖe ŋuwò nàbu susu nyuiwo ɖe ɖokuiwò ŋu eye nàkpɔ ŋgɔ tẽe.\nDe ha kple kpɔɖeŋu nyui ɖolawo. Lé ŋku ɖe ame siwo ɖoa kpɔɖeŋu nyuiwo le Kristotɔwo ƒe agbenɔnɔ me ŋu. Lé ŋku ɖe ale si wowɔa nu ɖe wo nɔewo ŋu la ŋu. Àva kpɔe be menye ame nyanyɛwo katãe gblẽa nu le ame siwo wogblɔna be yewolɔ̃ la ŋu o.\nÐetugbui aɖe si ŋkɔe nye Tanya la kpɔ nu vevi sia dze sii. Tso eƒe ɖevime kee ŋutsu geɖewo dɔa egbɔ. Egblɔ be “Ŋutsu siwo nye nye ame nyanyɛwo la de asi ŋunye.” Gake Tanya va kpɔe dze sii be ŋutsu aɖewo li siwo lɔ̃a ame vavã. Aleke wòwɔ kpɔ esia dze sii?\nEsi Tanya va de ha kple atsu kple asi aɖe siwo nye Kristotɔwo la, eƒe susu trɔ. Egblɔ be: “Mekpɔe dze sii le ŋutsua ƒe nuwɔnawo me be menye ŋutsuwo katãe gblẽa ŋu le ame ŋu o. Ŋutsua kpɔa srɔ̃a ta, eye nenemae Mawu di be wòanɔ hã.” *—Efesotɔwo 5:28, 29.\n^ mm. 27 Ne blanuiléledɔ, numaɖumaɖu nyuie ƒe kuxiwo, nu vevi wɔwɔ ame ɖokui, atike vɔ̃ɖiwo zazã, alɔ̃dɔkuxiwo alo ameɖokuiwuwu ƒe susu ɖe kpe na wò la, anyo be nàkpɔ ɖɔkta bibi aɖe si akpe ɖe ŋuwò.\nLe fu si amewo kpena ta la, ame aɖewo biana ne Mawu li. Srɔ̃ nu tso ale si Mawu sea veve ne míele fu kpem la ŋu le eƒe Nya la me\nƉoe Ɖe Amewo Ɖoe Ɖe Amewo Nu Kae Wòle Be Manya Tso Gbɔdɔnuwɔwɔ Ðe Ame Ŋuti Ŋu?—Akpa 2: Ale Si Nàwɔ Ahaya


GBE BUBU Afrikaans Albanian Amharic Arabic Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hungarian Icelandic Igbo Iloko India Tokunɔgbe Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mingrelian Mongolian Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nAME AÐE WƆ TIATIA NYUI LE POLAND\n“MEXƆ nyɔnyrɔ esime mexɔ ƒe 15, eye le ɣleti ade megbe la, medze kpekpeɖeŋu mɔɖeɖedɔa gɔme. Mezu gbesiagbe mɔɖela le ƒe ɖeka megbe. Esi medo le sekɛndrisuku (lycée) la, mebia be mayi aɖaɖe gbeƒã le afi si Fiaɖuƒegbeƒãɖela geɖe wu hiã le. Nye susue nye be madzo le mía de, kple mamanye si menye Yehowa Ðasefo o la gbɔ. Ete ɖe dzinye vevie esi nutome sue dzikpɔla gblɔ nam be anyigbamama si me mawɔ dɔ le ye nye mía de afi sia tututu! Mewɔ abe ɖe esia mete ɖe dzinye o ene. Mede mo to, eye medzo le egbɔ be mabu nyaa ŋu. Emegbe megblɔ na nye gbeadzizɔhɛ be: ‘Edze abe mele nu wɔm abe Yona ene. Gake Yona yi Niniwe mlɔeba. Eya ta nye hã mawɔ subɔsubɔdɔa le afi si wode asi nam.’\n“Mele mɔɖeɖedɔa wɔm le mía de ƒe enee nye esia, eye mekpɔe be nunya le eme be mewɔ ɖe mɔfiafia si wonam dzi. Ale si menɔ nuwo ŋu bum tsã mesɔ o. Fifia mele dzidzɔ geɖe kpɔm. Le dzinu aɖe me la, mete ŋu srɔ̃ Biblia kple ame 24 sɔŋ. Meda akpe na Yehowa be fifia medze Biblia sɔsrɔ̃ gɔme kple mamanye si tsia tre ɖe ŋunye tsã.”\nNYAMETSOTSO AÐE ÐE VI LE FIJI\nEle be nyɔnu aɖe si Ðasefowo le Biblia srɔ̃m kplii la natso nya me nenye be ayi míaƒe takpekpe loo alo ayi srɔ̃a ƒometɔ aɖe ƒe dzigbezãɖuƒe. Srɔ̃aŋutsu ɖe mɔ nɛ be wòayi takpekpea. Nyɔnua gblɔ nɛ be ne wokpã takpekpea la, yeava kplɔ̃ɖoƒea. Gake esi wògbɔ tso takpekpea la, ekpɔe be ne yeyi dzigbezãɖuƒea la, agblẽ ye kple Yehowa dome, eya ta meyi o.\nSrɔ̃aŋutsua gblɔ na ƒometɔwo le kplɔ̃ɖoƒea be yeɖe mɔ na ye srɔ̃ be wòayi “Ðasefowo ƒe kpekpea,” ne wòava kplɔ̃ɖoƒea ne wokpã. Ƒometɔwo gblɔ nɛ be, “Míenya be mava o; Yehowa Ðasefowo meɖua dzigbezã o!” *\nEdzɔ dzi na ŋutsua be ye srɔ̃ meva kplɔ̃ɖoƒea o vavã, eye wòwɔ nu wòsɔ kple eƒe dzixɔsewo be yealé dzitsinya dzadzɛ me ɖe asi. Nyɔnua ƒe nuteƒewɔwɔ ʋu mɔ nɛ wòɖi ɖase na srɔ̃a kple ame bubuwo. Nu kae do tso eme? Srɔ̃aŋutsua lɔ̃ be woasrɔ̃ Biblia kpli ye eye wòle kpekpeawo dem kple srɔ̃a fifia.\n^ mm. 7 Kpɔ “Nyabiabia Siwo Tso Exlẽlawo Gbɔ” le December 15, 2001 ƒe Gbetakpɔxɔ me.\nƉoe Ɖe Amewo Ɖoe Ɖe Amewo Na Yehowa Ƒe Mɔfiafia Naɖe Vi Na Wò


Psalmowo 95 - Holy Bible [Ewe Bible 1913] - (Psa 95)\nElabena Mawu gã enye Yehowa kple fia ga de mawuwo katã dzi.\nEya si me anyigba ƒe globoƒewo le, eye etɔe nye towo ƒe tsutsuẽƒe;\netɔe nye atsiaƒu, si wòwɔ, kple ƒuƒuiƒe, si eƒe asi wɔ.\nMiva, mina míabɔbɔ ade ta agu adze klo de Yehowa, mía wɔla, ŋku me!\nElabena eya nye mía Mawu, eye míawo míenye dukɔ le eƒe lãnyiƒe kple eƒe si me lẽwo. Egbegbe, ne miese eƒe gbe la,\nAfisi mia fofo wo tem kpɔ, eye wodom kpɔ le, evɔ wonye wokpɔ nye nuwɔwɔwo hafi.\nƑe blane sɔŋ ƒome sia nyɔ ŋu nam, eye megblɔ be: Dukɔ, si ƒe dzi tre mɔ, wonye eye womenya nye mɔwo o;\nale be meke atam le nye dziku me be: Ne woahade nye gbɔdemeƒe la fi!


Daniel | Ewe Lyrics\n1 Le Yuda-fia Yehoyakim ƒe fiaɖuɖu ƒe ƒe etɔ̃lia me la, Babilon-fia Nebukadnezar va Yerusalem, eye wòɖe to ɖee.\n2 Eye Afetɔ tsɔ Yuda-fia Yehoyakim kple Mawu vavã la ƒe aƒe la me nu aɖewo de asi nɛ, ale be wòtsɔ wo yi eƒe mawu ƒe me* le Sinar-nyigba* dzi. Etsɔ nuawo de eƒe mawu ƒe kesinɔnudzraɖoƒe.\n3 Eye fia la de se na eŋumewo ƒe tatɔ Aspenaz be wòakplɔ Israel-vi aɖewo hekpe ɖe fia ƒe dzidzimeviwo kple bubumewo ƒe vi aɖewo ŋu vɛ.\n4 Woanye ɖekakpui siwo nu mewɔ afi aɖeke na o, siwo dze ɖeka, wonyaa nu, sidzedze le wo si, wosea nu gɔme nyuie, eye woate ŋu asubɔ le fiasã me. Ame siawoe woafia Kaldeatɔwo ƒe nuŋɔŋlɔ kple gbegbɔgblɔe.\n5 Azɔ hã, fia la ɖoe be woana woƒe gbe sia gbe nuɖuɖu wo tso fia la ƒe nuɖuɖu viviwo kple wain si wònona me. Woana hehe wo ƒe etɔ̃, ale be le ƒe siawo ƒe nuwuwu la, woasubɔ fia la.\n6 Ke Yuda-toa me tɔ aɖewo le wo dome, woawoe nye Daniel, Hananiya, Misael kple Azariya.\n7 Eye fiaŋumewo ƒe amegã la tsɔ ŋkɔ na wo; Daniel tɔe nye Beltesazar, Hananiya tɔe nye Sadrak, Misael tɔe nye Mesak, eye Azariya tɔe nye Abednego.\n8 Ke Daniel ɖoe le eƒe dzi me be yematsɔ fia ƒe nuɖuɖu viviwo kple wain si wònona la agblẽ kɔ ɖo na ye ɖokui o. Eya ta ebia fiaŋumewo ƒe amegã la be wòalɔ̃ ɖe edzi na ye, ale be yeagagblẽ kɔ ɖo na ye ɖokui o.\n9 Eye Mawu vavã la na fiaŋumewo ƒe amegã la ve Daniel nu hekpɔ nublanui nɛ.\n10 Gake fiaŋumewo ƒe amegã la gblɔ na Daniel be: “Mele vɔvɔ̃m na nye aƒetɔ fia, ame si ɖo miaƒe nuɖuɖu kple miaƒe nunono nam. Ke ne ekpɔ be miaƒe dzedzeme vloe wu ɖekakpui bubuawo tɔ ɖe? Esia ana madze agɔ le fia la dzi.”\n11 Ke Daniel gblɔ na dzikpɔla si fiaŋumewo ƒe amegã la ɖo Daniel, Hananiya, Misael kple Azariya nu la be:\n12 “Meɖe kuku, do wò subɔviwo kpɔ ŋkeke ewo, ne woana amagbewo mí míaɖu kple tsi mí míano; 13 emegbe nàtsɔ míaƒe dzedzeme asɔ kple ɖekakpui siwo ɖua fia ƒe nuɖuɖu viviwo la ƒe dzedzeme, eye nàwɔ na wò subɔviwo ɖe nu si nàkpɔ la nu.”\n14 Eya ta elɔ̃ ɖe woƒe biabia la dzi, eye wòdo wo kpɔ ŋkeke ewo.\n15 Le ŋkeke ewo megbe la, woƒe dzedzeme nyo wu, eye woƒe lãme wɔ nyuie wu ɖekakpui bubu siwo katã ɖua fia ƒe nuɖuɖu viviwo.\n16 Ale dzikpɔla la naa amagbe wo ɖe fia ƒe nuɖuɖu viviawo kple wain la teƒe.\n17 Ke Mawu vavã la na sidzedze kple gɔmesese deto ɖekakpui ene siawo le nuŋɔŋlɔ ƒomevi ɖe sia ɖe kple nunya gome; ke wona Daniel ya sea ŋutegawo kple drɔ̃ewo katã ƒomevi gɔme.\n18 Esi ɣeyiɣi si fia la de se be woakplɔ wo vɛ de la, fiaŋumewo ƒe amegã la kplɔ wo va Nebukadnezar ŋkume.\n19 Esi fia la ƒo nu kpli wo la, womekpɔ ame aɖeke le wo katã dome, si de Daniel, Hananiya, Misael kple Azariya nu o; eye wosubɔ le fia la ŋkume.\n20 Nya sia nya si fia la bia wo le nunya kple gɔmesese gome la, ekpɔe be woƒo akunyawɔla kple afakala siwo katã le eƒe fiaɖuƒe bliboa me la ta zi gbɔ zi ewo.\n21 Eye Daniel nɔ afi ma va se ɖe Fia Kores ƒe ƒe gbãtɔ me.\n1 Le Nebukadnezar ƒe fiaɖuɖu ƒe ƒe evelia me la, Nebukadnezar ku drɔ̃ewo, eye wòtsi dzodzodzoe, ale be alɔ̃ bu ɖee.\n2 Eya ta fia la ɖe gbe be woayɔ akunyawɔlawo, afakalawo, dzotɔwo kple Kaldeatɔwo vɛ, ne woalĩ fia ƒe drɔ̃eawo nɛ. Eye wova tsi tsitre ɖe fia la ŋkume.\n3 Eye fia la gblɔ na wo be: “Meku drɔ̃e si na metsi dzodzodzoe elabena medi be mase drɔ̃e la gɔme.”\n4 Eye Kaldeatɔwo gblɔ na fia la le Aramgbe me be: “Fia nenɔ agbe tegbee. Lĩ drɔ̃e la na wò subɔviwo, ekema míaɖe egɔme.”\n5 Fia la gblɔ na Kaldeatɔwo be: “Nu si meɖo tame kplikpaa be mawɔe nye esi: Ne mielĩ drɔ̃e la heɖe egɔme nam o la, ekema woafli mi kakɛkakɛe, eye miaƒe aƒewo azu nugododeƒewo.\n6 Ke ne mielĩ drɔ̃e la heɖe egɔme la, ekema miaxɔ nunanawo kple teƒeɖoɖo tso gbɔnye, eye made bubu geɖe mia ŋu. Eya ta milĩ drɔ̃e la nam, eye miaɖe egɔme.”\n7 Wogagblɔ zi evelia be: “Fia la nelĩ drɔ̃e la na eƒe subɔviwo, ekema míaɖe egɔme.”\n8 Fia la gblɔ be: “Menyae nyuie be ɣeyiɣi ko dim miele, elabena mienya tame si meɖo kplikpaa.\n9 Ne mielĩ drɔ̃e la nam o la, ekema tohehe ɖeka koe li na mi katã. Ðe mieɖoe be yewoagblɔ alakpanyawo kple ameflunyawo nam va se ɖe esime nuwo natrɔ. Eya ta milĩ drɔ̃e la nam, ekema manyae be miate ŋu aɖe egɔme.”\n10 Kaldeatɔwo ɖo eŋu na fia la be: “Amegbetɔ aɖeke mele anyigba dzi, si ate ŋu awɔ nu si dim fia la le o, elabena fiagã alo nutodziɖula aɖeke mebia nu sia tɔgbi tso akunyawɔla alo afakala alo Kaldeatɔ aɖeke si kpɔ o.\n11 Nu si biam fia le la sesẽ, eye ame aɖeke meli ate ŋu agblɔe na fia la o, negbe mawuwo ko, ame siwo nɔƒe mele amegbetɔwo dome o.”\n12 Esia na dzi ku fia la, eye wòdo dɔmedzoe helĩhelĩ heɖe gbe be woawu Babilon nunyalawo katã.\n13 Esi wòde se be woayi aɖawu nunyalawo la, wodi Daniel kple eƒe zɔhɛwo hã be woawu.\n14 Ɣemaɣi la, Daniel tsɔ aɖaŋudzedze kple nunya ƒo nu kple fiaŋudzɔlawo ƒe amegã Ariok, ame si tso be yeawu Babilon nunyalawo.\n15 Ebia amegã Ariok be: “Nu ka tae fia la de se sesẽ sia ɖo?” Eye Ariok gblɔ nya la na Daniel.\n16 Eya ta Daniel yi fia la gbɔ ɖabiae be wòana ɣeyiɣi ye, ne yeaɖe drɔ̃ea gɔme na fia la.\n17 Emegbe Daniel yi aƒe me, eye wògblɔ nya la na eƒe zɔhɛ Hananiya, Misael kple Azariya.\n18 Eye wòbia tso wo si be woado gbe ɖa na dziƒo ƒe Mawu la be wòakpɔ nublanui na yewo le nya ɣaɣla sia ta, ne woagatsrɔ̃ Daniel kple eƒe zɔhɛwo kpe ɖe Babilon nunyala susɔeawo ŋu o.\n19 Ale woɖe nya ɣaɣla la fia Daniel le ŋutega me le zã me. Eye Daniel kafu dziƒo ƒe Mawu la.\n20 Eye Daniel gblɔ be:\n“Woakafu Mawu ƒe ŋkɔ tso mavɔ me yi mavɔ me,\nElabena etɔe nye nunya kple ŋusẽ.\n21 Eyae trɔa ɣeyiɣiwo kple azãgbewo,\nEɖea fiawo le zi dzi, eye wòɖoa fiawo zi dzi,\nEnaa nunya nunyalawo kple sidzedze nugɔmeselawo.\n22 Eɖea nu goglowo kple nu ɣaɣlawo fiana,\nEnya nu si le viviti me,\nEye egbɔe kekeli le.\n23 Oo tɔgbuinyewo ƒe Mawu, meda akpe na wò hele kafuwòm,\nElabena èna nunya kple ŋusẽm.\nAzɔ èɖe nu si míebia wò la fiam,\nÈɖe fia ƒe nya la fia mí.”\n24 Ale Daniel yi Ariok, ame si fia la tia be wòawu Babilon nunyalawo la gbɔ ɖagblɔ nɛ be: “Mègawu Babilon nunyalawo dometɔ aɖeke o. Kplɔm yi fia la gbɔe, ne maɖe drɔ̃e la gɔme na fia la.”\n25 Ale Ariok kplɔ Daniel yi fia la gbɔ enumake hegblɔ nɛ be: “Mekpɔ ŋutsu aɖe le Yuda ƒe aboyomeawo dome, si ate ŋu aɖe drɔ̃e la gɔme na fia la.”\n26 Fia la bia Daniel, ame si ŋkɔe nye Beltesazar be: “Àte ŋu alĩ drɔ̃e si meku la ahaɖe egɔme nam vavãa?”\n27 Daniel ɖo eŋu na fia la be: “Nya ɣaɣla si biam fia le la, nunyalawo, afakalawo, akunyawɔlawo alo ɣletivimefakalawo mate ŋu aɖe egɔme na fia la o.\n28 Ke Mawu aɖe le dziƒowo, Ame si ɖea nya ɣaɣlawo fiana; eyae ɖe nu siwo ava dzɔ le ŋkekeawo ƒe nuwuɣi la fia Fia Nebukadnezar. Drɔ̃e si nèku kple ŋutega siwo nèkpɔ esime nèle wò aba dzi lae nye esi:\n29 “Oo fia, èle tame bum le nu siwo ava dzɔ la ŋu le wò aba dzi, eye Ame si ɖea nya ɣaɣlawo fiana la ɖe nu si ava dzɔ la fia wò.\n30 Ke menye esi nunya le asinye wu agbagbeawo katã tae woɖe nya ɣaɣla sia fiam ɖo o; ke boŋ ne woaɖe drɔ̃e la gɔme na fia la, eye nànya wò dzimesusuwo tae.\n31 “Oo fia, èɖo ŋku anyi, eye nèkpɔ legba gã aɖe! Legba la lolo hele dzo dam eteƒe mekɔ o, ele tsitrenu le ŋkuwòme, eye eƒe nɔnɔme dzi ŋɔ.\n32 Legba sia ƒe ta nye sika nyuitɔ, eƒe akɔta kple eƒe abɔwo nye klosalo, eƒe ƒodo kple eƒe atawo nye akɔbli,\n33 eƒe afɔwo nye gayibɔ, eƒe afɔbayawo nye gayibɔ kple tsu tsaka.\n34 Èle ekpɔm, va se ɖe esime kpe aɖe si menye amegbetɔ ƒe asie kae o la ge va dze legba la ƒe afɔbaya si nye gayibɔ kple tsu tsaka la dzi hegbã wo gudugudu.\n35 Ale gayibɔ, tsu, akɔbli, klosalo kple sika la siaa gbã gudugudu, eye wozu abe tsro le nukuƒoƒe le dzomeŋɔli ene, eye ya kplɔ wo dzoe, ale be womegakpɔ wo teƒe o. Ke kpe si va dze legbaa dzi la zu to gã aɖe hexɔ anyigba blibo la dzi.\n36 “Drɔ̃e lae nye esia, eye azɔ míaɖe egɔme na fia la.\n37 Oo fia—wò, ame si nye fiawo dzi fia, wò, ame si dziƒo Mawu la tsɔ fiaɖuƒe, ŋusẽ, ŋutete kple bubu na,\n38 eye wòtsɔ amegbetɔwo, gbemelãwo kple dziƒoxewo de asiwò me, eye wòtsɔ wò ɖo dziɖulae ɖe wo katã nu la—wòe nye sikata la.\n39 “Gake fiaɖuƒe bubu ava ɖe yowòme, si made nuwò o; emegbe fiaɖuƒe bubu, si nye etɔ̃lia, akɔblitɔ la ava, eye wòaɖu anyigba blibo la katã dzi.\n40 “Fiaɖuƒe enelia asesẽ abe gayibɔ ene. Ale si gayibɔ gbãa nu, eye wòtua nu sia nu la, nenemae wòagbã fiaɖuƒe siawo katã gudugudu, abe ale si gayibɔ gbãa nu sia nu gudugudui ene.\n41 “Esi nèkpɔ be afɔbayawo kple afɔbidɛawo ƒe akpa aɖewo nye tsu, eye eƒe akpa aɖewo nye gayibɔ la, efia be fiaɖuƒe la ama, ke gayibɔ ƒe sesẽ anɔ eme, abe ale si nèkpɔ gayibɔ kple tsu tsaka ene.\n42 Eye ale si afɔbidɛawo ƒe akpa aɖewo nye gayibɔ kple tsu tsaka la, nenemae fiaɖuƒe la ƒe akpa aɖe asesẽ, eye eƒe akpa aɖe masesẽ o.\n43 Ale si nèkpɔ gayibɔ kple tsu tsakae la, nenemae woatsaka kple amegbetɔwo; ke womalé ɖe wo nɔewo ŋu o, abe ale si ko gayibɔ kple tsu metsakana o ene.\n44 “Eye le fia mawo ŋɔli la, dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o. Eye fiaɖuƒe sia mayi ɖe dukɔ bubu aɖeke si me o. Agbã fiaɖuƒe mawo katã gudugudu, eye wòahe wo va nuwuwui, ke eya ɖeɖe anɔ anyi tegbee,\n45 abe ale si nèkpɔ woka kpe aɖe, ke menye kple amegbetɔ ƒe asi o, wòtso to la dzi va gbã gayibɔ, akɔbli, tsu, klosalo kple sika la gudugudu ene. Mawu Gã lae ɖe nu siwo ava dzɔ la fia fia la. Drɔ̃e la le eme, eye egɔmeɖeɖe le eteƒe.”\n46 Ale Fia Nebukadnezar tsyɔ mo anyi, eye wòde bubu Daniel ŋu. Eye woɖe gbe be woatsɔ nunanawo anɛ, eye woado dzudzɔ ʋeʋĩ nɛ.\n47 Eye fia la gblɔ na Daniel be: “Vavãe, miaƒe Mawu la nye mawuwo dzi Mawu kple fiawo dzi Aƒetɔ kpakple Ame si ɖea nya ɣaɣlawo fiana, elabena ète ŋu ɖe nya ɣaɣla sia fia.”\n48 Ale fia la do Daniel ɖe dzi, eye wòna nunana nyui geɖewoe, eye wòtsɔe ɖo dziɖula ɖe Babilon fiaɖuƒea ƒe nutowo katã nu, eye wòna wòzu Babilon nunyalawo katã ƒe tatɔ.\n49 Eye Daniel bia fia la wòtsɔ Sadrak, Mesak kple Abednego ɖo Babilon fiaɖuƒea ƒe nutowo nu, ke Daniel ŋutɔ ya le fiaƒe me.\n1 Fia Nebukadnezar wɔ sikalegba si kɔ abɔklugui blaade, eye wòkeke abɔklugui ade. Eye wòlii ɖe Dura tagba le Babilon fiaɖuƒea ƒe nuto me.\n2 Eye Fia Nebukadnezar dɔ amewo ɖa be woaƒo nuto gã dziɖulawo, nuto sue dziɖulawo, nutodziɖulawo, adaŋudelawo, kesinɔnuwo dzi kpɔlawo, ʋɔnudrɔ̃lawo, nyadrɔ̃lawo kple nutoawo katã dzi kpɔlawo nu ƒu, ne woava kɔ legba si Fia Nebukadnezar li la ŋu.\n3 Ale nuto gã dziɖulawo, nuto sue dziɖulawo, nutodziɖulawo, adaŋudelawo, kesinɔnuwo dzi kpɔlawo, ʋɔnudrɔ̃lawo, nyadrɔ̃lawo kple nutoawo dzi kpɔlawo katã va ƒo ƒu, be woakɔ legba si Fia Nebukadnezar li la ŋu. Eye wotsi tsitre ɖe legba si Nebukadnezar li la ŋgɔ.\n4 Eye gbeƒãɖela la do ɣli sesĩe be: “Oo amehawo, dukɔwo kple gbegbɔgblɔ ɖe sia ɖe dolawo, wole se dem na mi be,\n5 ne miese lãdzo, dze, gakasaŋku, saŋku, kasaŋku, dze nuevee kple haƒonu vovovoawo ƒe ɖiɖi la, ekema miabɔbɔ ade ta agu na sikalegba si Fia Nebukadnezar li la.\n6 Ame si mabɔbɔ ade ta agu o la, woatsɔe aƒu gbe ɖe kpodzo si le bibim flaflafla la me enumake.”\n7 Eya ta esi dukɔwo katã se lãdzo, dze, gakasaŋku, saŋku, kasaŋku kple haƒonu vovovoawo ƒe ɖiɖi ko la, amehawo, dukɔwo kple gbegbɔgblɔ ɖe sia ɖe dolawo katã bɔbɔ de ta agu na sikalegba si Fia Nebukadnezar li la.\n8 Ɣemaɣi la, Kaldeatɔ aɖewo va tso Yudatɔwo nu.\n9 Eye wogblɔ na Fia Nebukadnezar be: “Fia nenɔ agbe tegbee.\n10 Oo fia, wòe de se be, ame sia ame si se lãdzo, dze, gakasaŋku, saŋku, kasaŋku, dze nuevee kple haƒonu vovovoawo ƒe ɖiɖi la nabɔbɔ ade ta agu na sikalegba la;\n11 eye be ame sia ame si mabɔbɔ ade ta agu o la, woatsɔe aƒu gbe ɖe kpodzo si le bibim flaflafla la me.\n12 Ke Yudatɔ aɖewo li, siwo nètsɔ ɖo Babilon dziɖuɖudɔwo nu, siwo nye Sadrak, Mesak kple Abednego. Oo fia, ŋutsu siawo medea bubu aɖeke ŋuwò o. Womesubɔa wò mawuwo o, eye wogbe tadede agu na sikalegba si nèli la.”\n13 Ale dzi ku Nebukadnezar wòdo dɔmedzoe helĩhelĩ, eye wòɖe gbe be woakplɔ Sadrak, Mesak kple Abednego vɛ. Eya ta wokplɔ ŋutsu siawo va fia la ŋkume.\n14 Eye Nebukadnezar bia wo be: “Sadrak, Mesak kple Abednego, nyateƒee wònye be miegbe be yewomasubɔ nye mawuwo o, eye yewomade ta agu na sikalegba si meli la oa?\n15 Azɔ ne miese lãdzo, dze, gakasaŋku, saŋku, kasaŋku, dze nuevee kple haƒonu vovovoawo ƒe ɖiɖi la, ekema miabɔbɔ ade ta agu na legba si mewɔ la. Ke ne miegbe tadede agu nɛ la, ekema woatsɔ mi aƒu gbe ɖe kpodzo bibi la me enumake. Eye mawu kae ate ŋu aɖe mi tso asinye me?”\n16 Eye Sadrak, Mesak kple Abednego ɖo eŋu na fia la be: “Oo Nebukadnezar, mehiã be míagaɖe mía ɖokui nu le nya sia me hafi o.\n17 Ne wotsɔ mí ƒu gbe ɖe dzoa me hã la, mía Mawu si subɔm míele la ate ŋu aɖe mí tso kpodzo bibi la me, eye aɖe mí tso asiwò me, Oo fia.\n18 Ke ne mele alea o hã la, Oo fia, nyae be míele wò mawuwo subɔ ge o, eye sikalegba si nèli la, míele ta de ge agu nɛ o.”\n19 Ale dzi ku Nebukadnezar vevie ɖe Sadrak, Mesak kple Abednego ŋu, eye eƒe mo trɔ, eye wòɖe gbe be woado dzo ɖe kpodzoa me wòaxɔ dzo zi gbɔ zi adre wu ale si wodonɛ tsã.\n20 Eye wòɖe gbe na ŋutsu sesẽ kako aɖewo le eƒe aʋakɔa me be woabla Sadrak, Mesak kple Abednego atsɔ aƒu gbe ɖe kpodzo si le bibim flaflafla la me.\n21 Ale wobla ŋutsu siawo, eye woƒe awudziwuiwo, awuwo, kukuwo kple nudodo bubuwo le wo ŋu wotsɔ wo ƒu gbe ɖe kpodzo si le bibim flaflafla la me.\n22 Esi fia la ƒe nya la nu sẽ, eye wòna wodo dzo ɖe kpoa me wògbɔ eme ta la, dzoƒaɖea wu ŋutsu sesẽ siwo tsɔ Sadrak, Mesak kple Abednego ƒu gbe ɖe dzoa me la.\n23 Ke ŋutsu etɔ̃ siawo, Sadrak, Mesak kple Abednego le babla wotsɔ ƒu gbe ɖe kpodzo si le bibim flaflafla la me.\n24 Kasia vɔvɔ̃ ɖo Fia Nebukadnezar wòtso kpla. Ebia eƒe fiaŋumegãwo be: “Ðe menye ŋutsu etɔ̃e míebla tsɔ ƒu gbe ɖe dzoa me oa?” Woɖo eŋu na fia la be: “Ɛ̃, fia.”\n25 Egblɔ be: “Kpɔ ɖa! Mele ŋutsu ene kpɔm, ka tu le wo ŋu, wole zɔzɔm le dzoa me, eye nu vevi aɖeke mewɔ wo o, eye ame enelia ƒe nɔnɔme le abe mawuwo ƒe vi ene.”\n26 Eye Nebukadnezar te ɖe kpodzo bibi la ŋu, eye wògblɔ be: “Sadrak, Mesak kple Abednego, mi Mawu Dziƒoʋĩtɔ la ƒe subɔlawo, mido va afii!” Ale Sadrak, Mesak kple Abednego do le dzoa me.\n27 Eye nuto gã dziɖulawo, nuto sue dziɖulawo, nutodziɖulawo kple fiaŋumegã siwo ƒo ƒu ɖe afi ma la lé ŋku ɖe ŋutsu siawo ŋu hekpɔ be dzoa mewɔ naneke ŋuti na wo o, eye be woƒe taɖa ɖeka hɔ̃ hã mefiã o, naneke mewɔ woƒe awuwo o, eye dzo meʋẽ le wo ŋu hã o.\n28 Eye Nebukadnezar gblɔ be: “Woakafu Sadrak, Mesak kple Abednego ƒe Mawu, ame si dɔ eƒe dɔla ɖa wòva ɖe eƒe subɔlawo. Woɖo ŋu ɖe eŋu, eye wogbe fia la ƒe sedede dzi wɔwɔ helɔ̃ faa be yewoaku, elabena wogbe be yewomasubɔ alo ade ta agu na mawu aɖeke o, negbe woawo ŋutɔ ƒe Mawu ko.\n29 Eya ta mele se dem be, dukɔ alo gbegbɔgblɔ ɖe sia ɖe me tɔ si agblɔ nya vɔ̃ aɖe ɖe Sadrak, Mesak kple Abednego ƒe Mawu ŋu la, woaflii kakɛkakɛe, eye woƒe aƒewo azu nugododeƒe; elabena mawu bubu aɖeke meli, si ate ŋu aɖe ame abe eya ene o.”\n30 Ale fia la do Sadrak, Mesak kple Abednego ɖe dzi le Babilon fiaɖuƒe la me.\n1 “Gbedeasi si tso fia Nebukadnezar gbɔ na amehawo, dukɔwo kple gbegbɔgblɔ siwo katã le anyigba dzi lae nye esi: Medi ŋutifafa geɖe na mi!\n2 Enye dzidzɔ nam be magblɔ dzesi kple nukunu siwo Mawu Dziƒoʋĩtɔ la wɔ nam.\n3 Eƒe dzesiwo lolo, eye eƒe nukunuwo tri akɔ loo! Eƒe fiaɖuƒe nye fiaɖuƒe mavɔ, eye eƒe dziɖuɖu li tso dzidzime yi dzidzime.\n4 “Nye, Nebukadnezar, menɔ aƒenye me bɔkɔɔ, eye nuwo dze edzi nam le nye fiasã me.\n5 Meku drɔ̃e, si na vɔvɔ̃ ɖom. Nu siwo mekpɔ le susu me esime mele nye aba dzi kple ŋutega siwo mekpɔ la do voɖi nam.\n6 Eya ta meɖe gbe be woakplɔ Babilon nunyalawo katã ava ŋkunyeme, ne woaɖe drɔ̃e la gɔme nam.\n7 “Ɣemaɣi la, akunyawɔlawo, afakalawo, Kaldeatɔwo kple ɣletivimefakalawo va. Esi melĩ drɔ̃e la na wo la, womete ŋu ɖe egɔme nam o.\n8 Mlɔeba Daniel, ame si wotsɔ nye mawu ƒe ŋkɔ Beltesazar na, eye mawu kɔkɔewo ƒe gbɔgbɔ le eme la, va ŋkunyeme; eye melĩ drɔ̃e la nɛ be:\n9 “‘Oo Beltesazar, akunyawɔlawo ƒe tatɔ, menyae be mawu kɔkɔewo ƒe gbɔgbɔ le mewò, eye nya ɣaɣla aɖeke meli si sẽ na wò akpa o. Eya ta gblɔ ŋutega siwo mekpɔ le nye drɔ̃ea me eye nàɖe egɔme nam.\n10 “‘Ŋutega siwo mekpɔ esi mele nye aba dzi lae nye esi: Meɖo ŋku anyi, eye kpɔ ɖa, mekpɔ ati aɖe le anyigba titina, si kɔ ŋutɔ.\n11 Ati la tsi, eye wòsesẽ, ekɔ yi ɖatɔ dziƒowo, eye wòle dzedzem le anyigba bliboa ƒe afi sia afi.\n12 Eƒe aŋgbawo nya kpɔ, eƒe tsetse sɔ gbɔ, eye nuɖuɖu le edzi na nu gbagbewo katã. Gbemelãwo nɔa eƒe vɔvɔli te, eye dziƒoxewo nɔa eƒe alɔwo dzi, eye wònyia nu gbagbewo katã.\n13 “‘Meɖo ŋku anyi le ŋutega siwo mekpɔ esime mele nye aba dzi la me, eye mekpɔ dzɔla kɔkɔe aɖe ɖi tso dziƒo.\n14 Edo ɣli sesĩe gblɔ be: “Milã ati la ƒu anyi, eye milã eƒe alɔwo. Midudu eƒe aŋgbawo, eye mika eƒe tsetseawo hlẽ! Minya lãwo ɖa le ete kple xewo ɖa le eƒe alɔwo dzi.\n15 Ke migblẽ eƒe takpoea ɖe to me, eye mitsɔ gayibɔ kple akɔbli blae ɖe gbe me. Mina dziƒozãmu naƒoe, eye wòanɔ gbemelãwo gbɔ.\n16 Woatrɔ eƒe dzi, be wòaganye amegbetɔ ƒe dzi azɔ o, eye wòazu abe lã ƒe dzi ene, va se ɖe esime ɣeyiɣi adre nava yi nɛ.\n17 Esiae nye dzɔlawo ƒe gbeɖeɖe, eye ame kɔkɔewo ƒe sededee nye esia, ne agbagbeawo nanyae be Dziƒoʋĩtɔ lae nye Dziɖula si kpɔ ŋusẽ ɖe amegbetɔwo ƒe fiaɖuƒewo dzi, eye ame si dze eŋu la, eyae wòtsɔnɛ nana, eye wòtsɔa ame tsɛtɔ le amegbetɔwo dome gɔ̃ hã ɖoa enu.”\n18 “‘Esiae nye drɔ̃e, si nye Fia Nebukadnezar meku; ke wò la, Oo Beltesazar, ɖe egɔme, elabena nunyala bubu siwo katã le nye fiaɖuƒea me la mete ŋu ɖe egɔme nam o. Wò la, àte ŋui, elabena mawuwo ƒe gbɔgbɔ le mewò.’\n19 “Eye Daniel, ame si ŋkɔe nye Beltesazar, ƒe nu tsi te sẽe, eye eƒe susuwo do ŋɔdzi nɛ.\n“Eye fia la gblɔ be: ‘Oo Beltesazar, mègana drɔ̃e la kple eƒe gɔmeɖeɖe nadzi ŋɔ na wò o.’\n“Beltesazar gblɔ be: ‘Oo nye aƒetɔ, drɔ̃e la neɖi wò futɔwo ŋu, eye eƒe gɔmeɖeɖe neɖi wò ketɔwo ŋu.\n20 “‘Ati si nèkpɔ, si tsi, eye wòsesẽ, eye wòkɔ yi ɖatɔ dziƒowo hele dzedzem le anyigba blibo la katã dzi,\n21 eƒe aŋgbawo nya kpɔ, eƒe tsetse sɔ gbɔ, eye nuɖuɖu le edzi na nu gbagbewo katã, gbemelãwo nɔa ete, eye dziƒoxewo nɔa eƒe alɔwo dzi la,\n22 Oo fia, eyae nye wò ŋutɔ, elabena ètri akɔ, èkpɔ ŋusẽ, wò gãnyenye yi ɖatɔ dziƒowo, eye wò dziɖuɖu de anyigba ƒe mlɔenuwo ke.\n23 “‘Eye esi fia la kpɔ dzɔla kɔkɔe aɖe ɖi tso dziƒo hegblɔ be: “Milã ati la ƒu anyi, eye migblẽ edome, ke migblẽ eƒe takpoea kple eƒe kewo ɖe to me, eye mitsɔ gayibɔ kple akɔbli blae ɖe gbe me. Mina dziƒozãmu naƒoe, eye wòanɔ gbemelãwo gbɔ va se ɖe esime ɣeyiɣi adre nava yi nɛ” la.\n24 Oo fia, egɔmeɖeɖee nye esi; nu si Dziƒoʋĩtɔ la ɖo lae adzɔ ɖe nye aƒetɔ fia dzi.\n25 Woanya wò ɖa le amegbetɔwo dome, eye ànɔ gbemelãwo gbɔ, àɖu gbe abe nyitsu ene, dziƒozãmu aƒo wò, eye ɣeyiɣi adre ava yi na wò, va se ɖe esime nànyae be Dziƒoʋĩtɔ lae nye Dziɖula si kpɔ ŋusẽ ɖe amegbetɔwo ƒe fiaɖuƒewo dzi, eye ame si dze eŋu la, eyae wòtsɔnɛ nana.\n26 “‘Gake esi wogblɔ be woagblẽ ati la ƒe takpoea kple eƒe kewo ɖi ta la, ne èva dze sii be, Mawue le dzi ɖum le dziƒo vɔ la, wò fiaɖuƒe agasu asiwò.\n27 Eya ta Oo fia, xɔ nye aɖaŋuɖoɖo. Ðe asi le wò nu vɔ̃wo ŋu nàwɔ nu dzɔdzɔe, eye nàɖe asi le wò vɔɖivɔ̃ɖi ŋu nàkpɔ nublanui na ame dahewo boŋ. Ðewohĩ eme anyo na wò eteƒe nadidi.’”\n28 Nu siawo katã dzɔ ɖe Fia Nebukadnezar dzi.\n29 Le dzinu wuieve megbe la, enɔ tsa ɖim le Babilon fiasã la tame.\n30 Eye fia la gblɔ be: “Ðe menye esiae nye Babilon Gã si metsɔ nye ŋusẽ kple ŋutete tsoe be wòanye fia ƒe aƒe kple nye gãnyenye ƒe bubu oa?”\n31 Esi fia la mekpɔ ɖe nu le nyaa me o la, gbe aɖe ɖi tso dziƒo be: “Oo Fia Nebukadnezar, se gbe sia: ‘Fiaɖuƒe la do le asiwò me,\n32 woanya wò le amegbetɔwo dome. Ànɔ gbemelãwo gbɔ. Woana gbe wò nàɖu abe nyitsu ene, eye ɣeyiɣi adre ava yi na wò, va se ɖe esime nànyae be Dziƒoʋĩtɔ lae nye Dziɖula si kpɔ ŋusẽ ɖe amegbetɔwo ƒe fiaɖuƒewo dzi, eye ame si dze eŋu la, eyae wòtsɔnɛ nana.’”\n33 Enumake nya la va eme ɖe Nebukadnezar dzi. Wonyae le amegbetɔwo dome, eye wòɖu gbe abe nyitsu ene, dziƒozãmu ƒoe, va se ɖe esime eƒe ɖa to legbee abe hɔ̃ ƒe fu ene, eye eƒe fewo to abe xewo tɔ ene.\n34 “Esi ŋkekeawo wu enu la, nye, Nebukadnezar, mefɔ mo dzi kpɔ dziƒowo, eye nye susu gate dɔwɔwɔ nyuie; mekafu Dziƒoʋĩtɔ la, mekafu Ame si le agbe tegbee la hedoe ɖe dzi, elabena eƒe dziɖuɖu nye dziɖuɖu mavɔ, eye eƒe fiaɖuƒe li tso dzidzime yi dzidzime.\n35 Anyigbadzinɔlawo katã meɖi naneke o, eye wòwɔa dziƒoʋakɔwo kple anyigbadzinɔlawo ale si dzea eŋu. Eye ame aɖeke mate ŋu axe mɔ nɛ alo agblɔ nɛ be, ‘Nu kae nye esi wɔm nèle?’ hã o.\n36 “Ɣemaɣi la, nye susu gate dɔwɔwɔ, eye nye gãnyenye kple nye atsyɔ̃ kpakple nye fiaɖuƒe ƒe bubu gasu asinye. Nye adaŋudelawo kple nye amegãwo di yonyeme mɔ vevie, eye wogatsɔm ɖo nye fiaɖuƒe la nu, eye wotsɔ gãnyenye si teƒe mekɔ o kpee nam.\n37 “Eya ta nye, Nebukadnezar, mele Dziƒofia la kafum, mele edom ɖe dzi, eye mele bubu dem eŋu, elabena eƒe nuwɔwɔwo katã le eteƒe, eƒe mɔwo dzɔ, eye wòbɔbɔa dadalawo ɖe anyi.”\n1 Fia Belsazar ɖo kplɔ̃ gã aɖe na eƒe amegãwo dometɔ akpe ɖeka, eye wòno wain le wo ŋkume.\n2 Esi wain ɖo mo na Belsazar la, egblɔ be woatsɔ sikanu kple klosalonu siwo fofoa Nebukadnezar lɔ tso gbedoxɔ si nɔ Yerusalem me la vɛ, ne fia la kple eƒe amegãwo, srɔ̃awo kple eƒe ahiãwo nano nu le wo me.\n3 Ale woyi ɖatsɔ sikanu siwo wolɔ tso gbedoxɔ, si nye Mawu ƒe aƒe, si nɔ Yerusalem me la vɛ, eye fia la kple eƒe amegãwo, srɔ̃awo kple eƒe ahiãwo no nu le wo me.\n4 Wono wain, eye wokafu mawu siwo nye sika kple klosalo, akɔbli, gayibɔ, ati kple kpe.\n5 Kasia wokpɔ amegbetɔ ƒe asibidɛ wòle nu ŋlɔm ɖe fiasã la ƒe gli si wosi akalo na la ŋu le akaɖitia ŋgɔdze, eye fia la kpɔ asi si le nua ŋlɔm la.\n6 Ale fia la ƒe mo fu kpii, eye eƒe tamesusuwo do ŋɔdzi nɛ, eƒe ali le ƒoƒom, eye eƒe klowo le wo nɔewo ƒom kpakpakpa.\n7 Eye fia la do ɣli sesĩe be woakplɔ afakalawo, Kaldeatɔwo kple ɣletivimefakalawo vɛ. Eye fia la gblɔ na Babilon nunyalawo be: “Ame si axlẽ nuŋɔŋlɔ sia, eye wòaɖe egɔme nam la, woata aɖabɛ nɛ, woade sikakɔsɔkɔsɔ kɔ nɛ, eye wòanye etɔ̃lia aɖu dzi le fiaɖuƒe la me.”\n8 Eye fia la ƒe nunyalawo katã va, ke womete ŋu xlẽ nuŋɔŋlɔa ne woahayi egɔme ɖe ge na fia la o.\n9 Ale vɔvɔ̃ ɖo Fia Belsazar ŋutɔ, eye eƒe mo fu kpii; eƒe amegãwo hã tɔtɔ.\n10 Ke esi fianyɔnu la se fia kple eƒe amegãwo ƒe nyawo la, eyi kplɔ̃ɖoƒe la enumake. Eye fianyɔnu la gblɔ be: “Fia nenɔ agbe tegbee. Mègana wò tamesusuwo nado ŋɔdzi na wò o, eye wò mo megafu kpii o.\n11 Oo fia, ŋutsu aɖe le wò fiaɖuƒe la me, si me mawu kɔkɔewo ƒe gbɔgbɔ le. Le fofowò ŋɔli la, wokpɔe be sidzedze, gɔmesese kple nunya si le abe mawuwo tɔ ene la le esi, eye fofowò Fia Nebukadnezar tsɔe ɖo akunyawɔlawo, afakalawo, Kaldeatɔwo kple ɣletivimefakalawo ƒe tatɔe.\n12 Elabena Daniel, ame si fia la tsɔ ŋkɔ na be Beltesazar, ƒe susu ɖa ale gbegbe, sidzedze kple gɔmesese le esi, eɖea drɔ̃ewo kple adzowo gɔme, eye wòɖea nya sesẽwo gɔme. Eya ta na woayɔ Daniel vɛ, eye aɖe egɔme.”\n13 Ale wokplɔ Daniel va fia la ŋkume. Eye fia la bia Daniel be: “Wòe nye Daniel, aboyome siwo fofonye, fia la, kplɔ tso Yuda vɛ la dometɔ ɖeka?\n14 Mese le ŋuwò be, mawuwo ƒe gbɔgbɔ le mewò, eye wokpɔe be sidzedze, gɔmesese kple nunya deto le asiwò.\n15 Wokplɔ nunyalawo kple afakalawo va ŋkunyeme be woaxlẽ nuŋɔŋlɔ sia, ne woaɖe egɔme nam, gake womete ŋui o.\n16 Ke mese le ŋuwò be ètea ŋu ɖea nya ɣaɣlawo gɔme, eye nèɖea nya sesẽwo hã gɔme. Eya ta ne ète ŋu xlẽ nuŋɔŋlɔ la heɖe egɔme nam vavã la, woata aɖabɛ na wò, woade sikakɔsɔkɔsɔ kɔ na wò, eye ànye etɔ̃lia aɖu dzi le fiaɖuƒe la me.”\n17 Daniel ɖo eŋu na fia la be: “Wò nunanawo nenɔ anyi na wò, eye nàtsɔ wò nunanawo ana ame bubuwo. Gake maxlẽ nuŋɔŋlɔ la na fia la, eye maɖe egɔme nɛ.\n18 Oo fia, Mawu Dziƒoʋĩtɔ la tsɔ fiaɖuƒe, gãnyenye, bubu kple ŋutikɔkɔe na fofowò Nebukadnezar.\n19 Vɔvɔ̃ ɖoa amehawo, dukɔwo kple gbegbɔgblɔ ɖe sia ɖe dolawo, eye wodzona nyanyanya le eŋkume le gãnyenye si wònae la ta. Ame si wòdi be yeawu la, ewunɛ; ame si wòdi be yeana wòanɔ agbe la, enana wònɔa agbe; eye ame si wòdi be yeado ɖe dzi la, edonɛ ɖe dzi; eye ame si wòdi be yeabɔbɔ ɖe anyi la, ebɔbɔnɛ ɖe anyi.\n20 Ke esi eƒe dzi de asi dada me, eye wòsẽ dzi me hedo eɖokui ɖe dzi ta la, woɖiɖii ɖe anyi tso eƒe fiaɖuƒe ƒe fiazikpui la dzi, eye woxɔ eƒe bubu la le esi.\n21 Wonyae ɖa le amegbetɔviwo dome, eye wotrɔ eƒe dzi wòzu abe lã tɔ ene, eye wònɔ gbetedziwo dome. Eɖua gbe abe nyitsu ene, eye dziƒozãmu ƒoe, va se ɖe esime wòdze sii be Mawu Dziƒoʋĩtɔ lae nye Dziɖula si kpɔ ŋusẽ ɖe amegbetɔwo ƒe fiaɖuƒewo dzi, eye ame si dze eŋu la, eyae wòtsɔna ɖoa enu.\n22 “Ke wò, via Belsazar, mèbɔbɔ wò dzi ɖe anyi o, evɔ nènya nu siawo katã hafi.\n23 Ke èdo ɖokuiwò ɖe dzi ɖe dziƒowo ƒe Aƒetɔ la ŋu, eye nèna wotsɔ eƒe aƒemenuwo gɔ̃ hã vɛ na wò. Eye wò kple wò amegãwo, srɔ̃wòwo kple wò ahiãwo mieno wain le wo me, eye nèkafu mawu dzodzro siwo nye klosalo kple sika, akɔbli, gayibɔ, ati kple kpe, siwo mekpɔa nu o, eye womesea nu alo dzea si nu hã o. Ke mède bubu Mawu, ame si si me wò gbɔgbɔ kple wò mɔwo katã le la, ya ŋu o.\n24 Eya tae wòdɔ asi sia ɖa wòva ŋlɔ nu sia.\n25 Nu si woŋlɔ lae nye esi: MENE, MENE, TEKEL kple PARSIN.\n26 “Nuŋɔŋlɔwo gɔmee nye esi: MENE: Mawu xlẽ wò fiaɖuƒe la ƒe ŋkekewo, eye wòhee va nuwuwui.\n27 “TEKEL, woda wò le nudanu me, ke èle wodzoe akpa.\n28 “PERES, woma wò fiaɖuƒe la, eye wotsɔe na Mediatɔwo kple Persiatɔwo.”\n29 Ale Belsazar de se, eye wota aɖabɛ na Daniel, wode sikakɔsɔkɔsɔ kɔ nɛ; eye woɖe gbeƒãe be, eyae nye dziɖula etɔ̃lia le fiaɖuƒe la me.\n30 Zã ma me ke wowu Kaldea-fia Belsazar. 31 Eye Mediatɔ Dario xɔ fiaɖuƒe la; exɔ abe ƒe blaade vɔ eve ene ɣemaɣi.\n1 Dario kpɔ be enyo be yeaɖo nuto gã dziɖula alafa ɖeka blaeve be woanɔ fiaɖuƒe blibo la nu.\n2 Eye wòɖo amegã etɔ̃ wo nu, ame siwo dome Daniel le, ale be nuto gã dziɖula siawo natsɔ nyatakaka anɔ yiyim na wo, ne fia la nagabu naneke o.\n3 Eye Daniel va ƒo amegãwo kple nuto gã dziɖulawo ta le nu sia nu me, elabena eƒe susu ɖa ŋutɔ, eye fia la ɖoe be yeatsɔe aɖo fiaɖuƒe blibo la nu.\n4 Ɣemaɣi la, amegãwo kple nuto gã dziɖulawo le mɔnu dim le Daniel ŋu atraɖii, ne woakpɔ nya aɖe le eŋu le dɔ siwo wòwɔna le fiaɖuƒea me la me, ke womete ŋu kpɔ nya alo nu tovo wɔwɔ aɖeke le eŋu o, elabena enye ame si dzi woate ŋu aka ɖo, eléa fɔ ɖe dɔ ŋu, eye mewɔa nu fitifiti aɖeke o.\n5 Eya ta ŋutsu siawo gblɔ be: “Míele nya aɖeke kpɔ ge le Daniel sia ŋu o, negbe le nu siwo ku ɖe eƒe Mawu ƒe se la ŋu me ko.”\n6 Ale amegã siawo kple nuto gã dziɖulawo lɔ hoo va fia la gbɔ gblɔ nɛ be: “Fia Dario nenɔ agbe tegbee.\n7 Oo fia, fiaɖuƒe la ƒe amegãwo katã, nuto sue dziɖulawo kple nuto gã dziɖulawo, adaŋudelawo kple nutodziɖulawo, de adaŋu be woade se le fia ƒe ŋkɔ me, eye wòaɖo kpe edzi be, ame sia ame si abia nu mawu alo amegbetɔ aɖe le ŋkeke blaetɔ̃ me, ne menye wò ko o la, woatsɔe aƒu gbe ɖe dzatawo ƒe do me.\n8 Eya ta fia, de se sia eye nàde asi ete, ne tɔtrɔ naganɔ eŋu o ɖe Mediatɔwo kple Persiatɔwo ƒe se, si me wometea fli ɖo o la nu.”\n9 Ale Fia Dario de asi nuŋɔŋlɔ la kple se la te.\n10 Ke esi Daniel nya se be wode asi nuŋɔŋlɔa te ko la, eyi aƒe me, eye wòge ɖe eƒe xɔtaxɔ si ƒe fesrewo trɔ ɖo ɖe Yerusalem gome la me. Eye wòdzea klo doa gbe ɖa hekafua eƒe Mawu zi etɔ̃ gbe ɖeka le eŋkume, abe ale si ko wòwɔnɛ ɖaa ene.\n11 Ɣemaɣi ŋutsu siawo ge ɖe edzi zi ɖeka ʋla hekpɔ Daniel wòle koko ƒom hele amenuveve biam le eƒe Mawu ŋkume.\n12 Eya ta wova fia la gbɔ heɖo ŋku fia ƒe sededea dzi nɛ be: “Oo fia, menye ɖe nède asi sea te be, ame sia ame si abia nu mawu alo amegbetɔ aɖe le ŋkeke blaetɔ̃ me, ne menye wò ko o la, woatsɔe aƒu gbe ɖe dzatawo ƒe do me oa?” Fia la ɖo eŋu be: “Woɖo kpe nya la dzi le Mediatɔwo kple Persiatɔwo ƒe se, si me wometea fli ɖo o la nu.”\n13 Enumake wogblɔ na fia la be: “Oo fia, Daniel, si nye Yuda aboyomeawo dometɔ ɖeka la, medea bubu aɖeke ŋuwò o, eye mebu se si te nède asii la ɖe ɖeke me o, ke boŋ enɔa gbedodoɖa dzi zi etɔ̃ gbe ɖeka.”\n14 Esi fia la se nya sia la, ete ɖe edzi ŋutɔ, eye wòdi mɔ si dzi wòato axɔ na Daniel; edze agbagba ɖe sia ɖe be yeaɖee, va se ɖe esime ɣe ɖo to.\n15 Mlɔeba ŋutsu siawo lɔ hoo va fia la gbɔ gblɔ nɛ be: “Oo fia, nyae be, Mediatɔwo kple Persiatɔwo ƒe se wònye be, se alo ɖoɖo ɖe sia ɖe si dzi fia la ɖo kpee la, womatrɔe o.”\n16 Eya ta fia la de se wokplɔ Daniel yi ɖaƒu gbe ɖe dzatawo ƒe do me. Eye fia la gblɔ na Daniel be: “Wò Mawu si nèsubɔna atraɖii la, axɔ na wò.”\n17 Azɔ womli kpe va ɖo do la nu, eye fia la tsɔ eƒe ŋkɔsigɛ kple eƒe amegãwo ƒe ŋkɔsigɛwo tre enu, be woagatrɔ naneke le Daniel ƒe nya la me o.\n18 Emegbe fia la dzo yi eƒe fiasã me. Etsi nu dɔ zã bliboa, melɔ̃ wowɔ naneke tsɔ do dzidzɔ nɛ o, eye wòtsi zãdomadɔlɔ̃e.\n19 Fia la fɔ ŋdi kanya, esime agu dze, eye wòɖe abla yi dzatawo ƒe do la gbɔ.\n20 Esi wògogo doa la, edo avisimegbee yɔ Daniel. Eye fia la bia Daniel be: “Oo, Daniel, wò, Mawu gbagbe la subɔla, ɖe wò Mawu si nèsubɔna atraɖii la, te ŋu ɖe wò tso dzatawo si mea?”\n21 Enumake Daniel ɖo eŋu na fia la be: “Fia nenɔ agbe tegbee.\n22 Nye Mawu dɔ eƒe dɔla ɖa wòva mia nu na dzatawo, ale be womewɔ nu vevim o, elabena nyemeɖi fɔ aɖeke le eŋkume o; eye nyemedze agɔ aɖeke le dziwò o, Oo fia.”\n23 Fia la kpɔ dzidzɔ ale gbegbe, eye wòɖe gbe be woaɖe Daniel le do la me. Esi woɖe Daniel le doa me la, nu vevi aɖeke mewɔe o, elabena eɖo ŋu ɖe eƒe Mawu ŋu.\n24 Eye fia la ɖe gbe woyi ɖakplɔ ŋutsu siwo tso Daniel nu la vɛ, eye wotsɔ wo ƒu gbe ɖe dzatawo ƒe do la me hekpe ɖe wo viwo kple wo srɔ̃wo ŋu. Ke womekpɔ ɖo do la gɔme hafi dzatawo xe wo le yame hegbã woƒe ƒuwo katã o.\n25 Emegbe Fia Dario ŋlɔ agbalẽ ɖo ɖe amehawo, dukɔwo kple gbegbɔgblɔ siwo katã le anyigba dzi la be: “Medi ŋutifafa geɖe na mi!\n26 Nyee le se dem be, le nye fiaɖuƒea ƒe dziɖuƒewo katã la, woavɔ̃ Daniel ƒe Mawu la ahadzo nyanyanya le eŋkume. Elabena eyae nye Mawu gbagbe la kple Ame si li tegbee, eƒe fiaɖuƒe matsrɔ̃ gbeɖe o, eye eƒe dziɖuɖu li tegbee.\n27 Exɔna na ame, eɖea ame, eye wòwɔa dzesiwo kple nukunuwo le dziƒo kple anyigba dzi, elabena eyae nye ame si ɖe Daniel tso dzatawo si me.”\n28 Ke eme nyo na Daniel le Dario ƒe fiaɖuƒe kple Persiatɔ Kores ƒe fiaɖuƒe la me.\n1 Le Babilon-fia Belsazar ƒe ƒe gbãtɔ me la, Daniel ku drɔ̃e, eye wòkpɔ ŋutegawo le eƒe aba dzi. Eye wòŋlɔ drɔ̃e la ɖi; eŋlɔ nyawo katã ɖi tsitotsito.\n2 Daniel gblɔ be:\n“Mekpɔ le nye ŋutegawo me le zã me, eye kpɔ ɖa, dziƒo ƒe ya eneawo le atsiaƒu gã la nyamam.\n3 Lã gã ene do tso atsiaƒu la me, eye woto vovo tso wo nɔewo gbɔ.\n4 “Gbãtɔ le abe dzata ene, eye wòto hɔ̃ ƒe aʋala. Mele ekpɔm, va se ɖe esime wotu eƒe aʋalawo le eŋu, wokɔe dzi tso anyigba, eye wona wòtɔ ɖe afɔ eve dzi abe amegbetɔ ene, eye wotsɔ amegbetɔ ƒe dzi nɛ.\n5 “Eye kpɔ ɖa, lã evelia si le abe sisiblisi ene la do. Wokɔe dzi ɖe akpa ɖeka, eye wòtsɔ aɖu lé agbaƒuti etɔ̃ ɖe nu; eye wogblɔ nɛ be: ‘Tso nàɖu lã geɖe.’\n6 “Eyome meɖo ŋku anyi, eye kpɔ ɖa, lã bubu aɖe si le abe lãklẽ ene, gake wòto aʋala ene ɖe dzime abe xevi ene la do. Lã la to ta ene, eye wona dziɖuŋusẽe.\n7 “Emegbe meɖo ŋku anyi le ŋutega me le zã me, eye kpɔ ɖa, lã enelia do; eɖi vɔvɔ̃, ŋɔdzi le eŋu, eye wòsesẽ ŋutɔ, eto gaɖu kakowo. Eɖua nu gbãa nu, eye wòfanyaa susɔea kple afɔ. Eto vovo tso lã bubu siwo do ŋgɔ nɛ la gbɔ, eye wòto dzo ewo.\n8 Meɖe ŋku ɖe dzoawo, eye kpɔ ɖa, dzo bubu si nye dzo sue aɖe, to ɖe wo domee, eye woho dzo gbãtɔawo dometɔ etɔ̃ le eŋgɔ. Eye kpɔ ɖa, dzo sia to ŋku abe amegbetɔ ene, eye nu si gblɔa dadanyawo la le esi.\n9 “Meɖe ŋku ɖee va se ɖe esime wotsɔ fiazikpuiwo va li anyi, eye Ame Si Li Tso Gbe Aɖe Gbe Ʋĩi Ke la bɔbɔ nɔ anyi. Awu si wòdo la fu tititi abe sno ene, eye eƒe taɖa le abe alẽfu dzadzɛ ene. Eƒe fiazikpui nye dzoƒaɖewo; eƒe tasiaɖamfɔtiwo nye dzobibi.\n10 Dzotɔsisi aɖe le sisim le eŋgɔ. Ame akpe teƒe akpewo le esubɔm, eye ame akpe ewo teƒe akpe ewo le tsitre ɖe eŋkume. Woɖi ʋɔnu, eye woke agbalẽwo.\n11 “Ɣemaɣi la, meɖo ŋku anyi le nu kpɔm le dadanya siwo gblɔm dzo la le ta; meɖe ŋku ɖee va se ɖe esime wowu lã la, eye wotsɔ eƒe ŋutilã la na be woatɔ dzoe.\n12 Ke woxɔ dziɖuŋusẽ le lã susɔeawo si, eye wona ɣeyiɣi kple azãgbe si woayi edzi anɔ agbe ase ɖo la wo.\n13 “Meɖo ŋku anyi le ŋutega me le zã me, eye kpɔ ɖa, ame aɖe gbɔna kple dziƒolilikpowo abe amegbetɔvi ene; eye wona wòva Ame si li tso gbe aɖe gbe ʋĩi ke la gbɔ, eye wokplɔe va eŋkume.\n14 Wotsɔ dziɖuɖu, bubu kple fiaɖuƒe nɛ, ne amehawo, dukɔwo kple gbegbɔgblɔ ɖe sia ɖe dolawo katã nasubɔe. Eƒe dziɖuɖu anɔ anyi tegbee, enu mayi o, eye eƒe fiaɖuƒe nye fiaɖuƒe si womatsrɔ̃ o.\n15 “Ke nye, Daniel, nye gbɔgbɔ tsi dzi le menye, elabena ŋutega siwo mekpɔ la do ŋɔdzi nam.\n16 Mete ɖe ame siwo le tsitre ɖi la dometɔ ɖeka ŋu, ne mabia nu sia ƒe gɔmeɖeɖe ŋutɔŋutɔ tso egbɔ. Eya ta eɖe nu si nu siawo fia la gɔme nam be:\n17 “‘Lã gã eneawo nye fia ene siwo le anyigba dzi va ge.\n18 Ke Nuwokatãtaƒola la ƒe ame kɔkɔewo axɔ fiaɖuƒe la, eye fiaɖuƒe la azu wo tɔ yi mavɔ me, ɛ̃, tso mavɔ me yi mavɔ me.’\n19 “Azɔ medi be manya nu geɖe tso lã enelia, si to vovo tso bubuawo katã gbɔ la ŋu; eɖi vɔvɔ̃ ale gbegbe, eƒe aɖuwo nye gayibɔ, eƒe fewo nye akɔbli, eɖua nu gbãa nu, eye wòfanyaa susɔea kple afɔ;\n20 eye medi be manya nu tso dzo ewo siwo le eta, kple dzo kemɛ si to, si ŋu ŋkuwo le, si ŋgɔ dzo etɔ̃ tu le, eye nu si gblɔa dadanya le esi, eye wòlolo wu bubuawo la hã ŋu.\n21 “Meɖo ŋku anyi, esime dzo ma wɔ aʋa kple ame kɔkɔeawo, eye wòɖu wo dzi,\n22 va se ɖe esime Ame si li tso gbe aɖe gbe ʋĩi ke la va, eye wotso afia na Nuwokatãtaƒola ƒe ame kɔkɔeawo, eye ɣeyiɣi ɖoɖi la de be ame kɔkɔeawo naxɔ fiaɖuƒe la.\n23 “Ale wògblɔe nye esi: ‘Lã enelia anye fiaɖuƒe enelia si ava anyigba la dzi. Ato vovo tso fiaɖuƒe bubuawo katã gbɔ; avuvu anyigba blibo la katã, eye wòafanyae ahagbãe gudugudu.\n24 Dzo ewoawo gɔmee nye esi: fia ewo ado tso fiaɖuƒe ma me; eye bubu aɖe hã ado le wo megbe, ke eya ato vovo tso gbãtɔawo gbɔ, eye wòabɔbɔ fia etɔ̃ ɖe anyi.\n25 Agblɔ nya tovowo ɖe Dziƒoʋĩtɔ la ŋu, eye wòanɔ fu ɖem na Nuwokatãtaƒola la ƒe ame kɔkɔeawo. Aɖoe be yeatrɔ ɣeyiɣiwo kple se la, eye woatsɔ wo ade asi nɛ ɣeyiɣi kple ɣeyiɣiwo kpakple ɣeyiɣi afã.\n26 Eye woɖi ʋɔnu, eye woxɔ eƒe dziɖuɖu le esi, ne woatsrɔ̃e gbidii ahaɖee ɖa keŋkeŋ.\n27 “‘Wotsɔ fiaɖuƒe la, dziɖuɖu la kple fiaɖuƒe siwo katã le dziƒo bliboa te la ƒe gãnyenye de asi na Nuwokatãtaƒola la ƒe ame kɔkɔewo. Woƒe fiaɖuƒe nye fiaɖuƒe mavɔ, eye dziɖuɖuwo katã asubɔ wo ahaɖo to wo.’\n28 “Nya la ƒe nuwuwue nye esi. Ke nye, Daniel, nye susuwo do ŋɔdzi nam ale gbegbe be nye mo fu kpii; ke medzra nya la ɖo ɖe nye dzi me.”\n1 Le Fia Belsazar ƒe fiaɖuɖu ƒe ƒe etɔ̃lia me la, nye Daniel, mekpɔ ŋutega aɖe le esi mekpɔ va yi la megbe.\n2 Mekpɔ ŋutega la, eye esime mele ekpɔm la, mele Susan mɔ́ si le Elam nuto me la me; eye mekpɔ le ŋutega la me be mele Ulai-tɔsisi la to.\n3 Esi mefɔ mo dzi la, kpɔ ɖa, agbo aɖe tɔ ɖe tɔsisi la to, eye wòto dzo eve. Dzo eveawo didi, ke ɖeka didi wu evelia, eye legbeetɔ lae nye mamlɛtɔ si to.\n4 Mekpɔ agbo la wòle eƒe dzowo dam ɖo ta ɣetoɖoƒe kple dziehe kpakple anyiehe gome, eye lã aɖeke mete ŋu nɔ te ɖe enu o, eye ame aɖeke metea ŋu xɔa ame le esi me o. Ewɔa nu si dze eŋu, eye wòdoa eɖokui ɖe dzi.\n5 Ke esi mele eŋu bum la, kpɔ ɖa, gbɔ̃tsu aɖe tso ɣetoɖoƒe va anyigba blibo la katã dzi, eye eƒe afɔ mele anyigba kam o. Eye dzo titri aɖe le gbɔ̃tsu la ƒe ŋugbladome.\n6 Eɖo ta agbo dzoevee, si mekpɔ wòle tsitre ɖe tɔsisia to la gbɔ; eye wòlũ ɖe edzi kple ŋusẽ le dziku me.\n7 Mekpɔe wònɔ tetem ɖe agbo la ŋu, eye dzi kui ɖe eŋu. Etu dzo agbo la ƒu anyi heŋe eƒe dzo eveawo, eye ŋusẽ aɖeke mele agbo la ŋu be wòanɔ te ɖe enu o. Etutui ƒu anyi hetu afɔ edzi, eye ame aɖeke meli axɔ agbo la le esi me o.\n8 Ke gbɔ̃tsu la do eɖokui ɖe dzi ale gbegbe, eye esi ŋusẽ ɖo eŋu la, eƒe dzo gã la ŋe; eye dzo ene to ɖe eteƒe trɔ ɖe dziƒo ƒe ya eneawo dzi.\n9 Eye dzo sue bubu aɖe to tso wo dometɔ ɖeka me, eye wòlolo ŋutɔ hetrɔ ɖe anyiehe kple ɣedzeƒe gome kpakple Atsyɔ̃nyigba la gbɔ.\n10 Eto helolo va ɖo keke dziƒoʋakɔ la gbɔ, ale be wòna aʋakɔ la me tɔ aɖewo kple ɣletivi aɖewo ge dze anyigba, eye wòtu afɔ wo dzi.\n11 Edo eɖokui ɖe dzi ɖe aʋakɔwo ƒe Amegã la gɔ̃ hã ŋu, exɔ gbe sia gbe vɔsa la le esi, eye wogbã eƒe kɔkɔeƒe si wòɖo anyi la.\n12 Wotsɔ aʋakɔ aɖe de esi hekpe ɖe gbe sia gbe vɔsa la ŋu le dzidada ta; eléa nyateƒe ƒua anyi, eye wòwɔ nu wòdze edzi nɛ.\n13 Eye mese ame kɔkɔe aɖe le nu ƒom, eye ame kɔkɔe bubu gblɔ na ame si le nu ƒom la be: “Ɣekaɣie gbe sia gbe vɔsa kple dzidada si ahe aƒedozuzu avɛ kpakple afɔtutu kɔkɔeƒe la kple aʋakɔ la dzi ŋuti ŋutega la anɔ anyi ase ɖo?”\n14 Eye wòɖo eŋu nam be: “Va se ɖe esime fiẽ kple ŋdi akpe eve alafa etɔ̃ nava yi; eye woagbugbɔ kɔkɔeƒe la aɖo te.”\n15 Esi nye Daniel, mele ŋutega la kpɔm, eye medi be mase egɔme la, kasia, ame aɖe si le abe ŋutsu ene la, va tsi tsitre ɖe ŋgɔnye.\n16 Eye mese amegbetɔ ƒe gbe le Ulai-tɔsisi la titina, eye wòdo ɣli gblɔ be: “Gabriel, ɖe nu si ame sia kpɔ la gɔme nɛ.”\n17 Ale wòva afi si mele tsitre ɖo, ke esi wòva la, ŋɔdzi lém ale be metsyɔ mo anyi. Eye wògblɔ nam be: “Amegbetɔvi, se egɔme be, ŋutega la ku ɖe nuwuɣi la ŋu.”\n18 Ke esi wòle nu ƒom kplim la, metsyɔ mo anyi heyi alɔ̃ me ʋĩi. Eye wòka asi ŋunye hena metso ɖe tsitrenu ɖe afi si metɔ ɖo tsã.\n19 Eye wògblɔ be: “Kpɔ ɖa, magblɔ nu si ava dzɔ le fɔbubu ƒe ɣeyiɣi mamlɛa me la na wò, elabena nuwuwu ƒe ɣeyiɣi ɖoɖi la ŋue wòku ɖo.\n20 “Agbo dzoevee si nèkpɔ la, le tsitre ɖi na Media kple Persia fiawo. 21 Gbɔ̃tsu si to fu kedzekedze la le tsitre ɖi na Hela-fia; ke dzo gã si le ŋugbladome nɛ la le tsitre ɖi na fia gbãtɔ.\n22 Dzo si ŋe eye ene to ɖe eteƒe la, fia be fiaɖuƒe ene ado tso eƒe dukɔ la me, ke ŋusẽ manɔ wo ŋu ade eya nu o.\n23 “Eye le woƒe fiaɖuƒea ƒe nuwuɣi, ne woƒe dzidadawo ɖo eƒe yɔyrɔe nu la, ekema fia ɖivɔvɔ̃, si sea nya dovivitiwo gɔme la, ado.\n24 Akpɔ ŋusẽ gã, ke menye to eya ŋutɔ ƒe ŋusẽ me o. Agblẽ nu eteƒe makɔ o, eye wòakpɔ dzidzedze le eƒe nuwɔwɔwo me. Atsrɔ̃ kalẽtɔwo, eye wòagblẽ ame kɔkɔewo ƒe dukɔ la hã.\n25 Akpɔ dzidzedze le ame geɖewo beble me le eƒe ayedzedze la ta; ado eɖokui ɖe dzi le dzi me; eye wòatsrɔ̃ ame geɖewo esime woɖe dzi ɖi bɔkɔɔ. Atso ɖe amegãwo ƒe Amegã la gɔ̃ hã ŋu, ke woagbãe ame ƒe asi manɔmee.\n26 “Nu si wogblɔ le ŋutega me tso fiẽ kple ŋdi ŋuti la, nye nyateƒe, ke wò la, tre ŋutega la nu, elabena ɣeyiɣi si ava va le ŋkeke geɖewo megbe la ŋue wòku ɖo.”\n27 Ke nu te nye Daniel ŋu, eye medze dɔ ŋkeke aɖewo. Emegbe mefɔ hewɔ fia ƒe dɔ; ke melulu le nu siwo mekpɔ la ta, eye ame aɖeke mese wo gɔme o.\n1 Le Dario, si nye Ahasweros Mediatɔ la ƒe vi, ame si wotsɔ ɖo fiae ɖe Kaldeatɔwo ƒe fiaɖuƒe la nu ƒe ƒe gbãtɔ me—\n2 le eƒe fiaɖuɖu ƒe ƒe gbãtɔ me la, nye Daniel, melé ŋku ɖe agbalẽawo me hekpɔe dze sii le Afetɔ ƒe gbe si va na nyagblɔɖila Yeremiya nu be, Yerusalem ƒe aƒedozuzu la anɔ anyi ƒe blaadre.\n3 Eya ta metrɔ mo ɖe Mawu vavã Afetɔ ŋu, ne matsɔ gbedodoɖa, kokoƒoƒowo kple nutsitsidɔ adii, eye meta akpanya hebɔbɔ nɔ dzofi me.\n4 Medo gbe ɖa na Afetɔ nye Mawu heʋu eme be:\n“Oo Afetɔ, Mawu vavã kple Mawu gã si ŋu ŋɔdzi le, ame si wɔa eƒe nubabla dzi eye wòvea ame siwo lɔ̃nɛ kple ame siwo léa eƒe sededewo me ɖe asi la nu,\n5 míewɔ nu vɔ̃, míeda vo, míewɔ nu tovo, eye míedze aglã; míetra ɖa le wò sededewo kple wò ʋɔnudɔdrɔ̃wo ŋu.\n6 Míegbe toɖoɖo wò subɔla nyagblɔɖilawo, ame siwo ƒo nu kple míaƒe fiawo, míaƒe amegãwo, mía tɔgbuiwo kple dukɔ la me tɔwo katã le wò ŋkɔ me.\n7 Oo Afetɔ, tɔwò dzɔ, ke míawo, Yuda ŋutsuwo kple Yerusalem nɔlawo kpakple ame siwo katã le Israel, ame siwo le kpuiƒe kple didiƒe le anyigba siwo katã dzi nèka wo hlẽ ɖo le woƒe nuteƒemawɔmawɔ na wò ta la, mía tɔe nye ŋukpe, abe ale si wòle egbe sia ene.\n8 “Oo Afetɔ, mía kple míaƒe fiawo, míaƒe amegãwo kple mía tɔgbuiwo tɔe nye ŋukpe, elabena míewɔ nu vɔ̃ ɖe ŋuwò.\n9 Ke Afetɔ, mía Mawu, èkpɔa nublanui helɔ̃a tsɔtsɔke, ke míawo míedze aglã ɖe ŋuwò.\n10 Míeɖo to Afetɔ mía Mawu ƒe gbe hezɔ le eƒe se siwo wòde na mí to esubɔla nyagblɔɖilawo dzi la nu o.\n11 Israel blibo la da wò Se la dzi, eye wote ɖe aga hegbe wò gbe sese, ale be nètrɔ fiƒode kple atam siwo woŋlɔ ɖe Mawu vavã ƒe subɔla Mose ƒe Se la me kɔ ɖe mía dzi, elabena míewɔ nu vɔ̃ ɖe Mawu ŋu.\n12 Ewɔ eƒe nya si wògblɔ ɖe mía kple míaƒe dziɖulawo ŋu la dzi, esi wòhe vɔ̃ gã aɖe va mía dzi; womewɔ nu si wowɔ le Yerusalem la tɔgbi le dziƒo bliboa te kpɔ o.\n13 Vɔ̃ siawo katã dzɔ ɖe mía dzi, abe ale si woŋlɔe ɖe Mose ƒe Se la me ene, ke míeɖe kuku na Afetɔ mía Mawu be wòakpɔ nublanui na mí ahaɖe asi le míaƒe vodadawo ŋu o, eye míese wò nyateƒe la gɔme o.\n14 “Eya ta Afetɔ ƒe ŋku le te, eye wòhe vɔ̃ va mía dzi, elabena nu siwo katã Afetɔ mía Mawu wɔ la le dzɔdzɔe; ke míawo míeɖo to eƒe gbe o.\n15 “Azɔ, Oo Afetɔ mía Mawu, wò, ame si tsɔ alɔ sesẽ kplɔ wò dukɔ tso Egipte-nyigba dzi, eye nèwɔ ŋkɔ na ɖokuiwò abe ale si wòle egbe sia ene, míewɔ nu vɔ̃, míewɔ nu tovo.\n16 Oo Afetɔ, míeɖe kuku, wò dziku kple wò dɔmedzoe nu nefa ɖe wò du, Yerusalem, wò to kɔkɔe la ŋu, le wò nu dzɔdzɔe wɔwɔwo katã ta; elabena Yerusalem kple wò dukɔ la zu vlodonu na ame siwo katã ƒo xlã mí le míaƒe nu vɔ̃wo kple mía tɔgbuiwo ƒe vodadawo ta.\n17 Azɔ, Oo mía Mawu, se wò subɔla ƒe gbedodoɖa kple eƒe kokoƒoƒo, eye na wò mo naklẽ ɖe wò kɔkɔeƒe si zu aƒedo la dzi le wò ŋutɔ ɖokuiwò ta, Oo Afetɔ.\n18 Oo nye Mawu, ƒu to anyi nàsee! Ke ŋku nàkpɔ nɔnɔme sesẽ si me míele, kple ale si du si ŋu woyɔ wò ŋkɔ ɖo la zu aƒedoe la; elabena menye míaƒe nu dzɔdzɔe wɔwɔ tae míele kuku ɖem na wò ɖo o, ke boŋ wò nublanuikpɔkpɔ geɖeawo tae.\n19 Oo Afetɔ, see. Oo Afetɔ, tsɔe ke. Oo Afetɔ, lé to ɖe eŋu, eye nàwɔe! Oo nye Mawu, mègahe ɖe megbe o le wò ŋutɔ ɖokuiwò ta, elabena wò ŋkɔe woyɔ ɖe wò du kple wò dukɔ la ŋu.”\n20 Esi megale nuƒoƒo dzi, le gbe dom ɖa hele nye nu vɔ̃ kple nye dukɔ Israel ƒe nu vɔ̃ me ʋum, eye mele Afetɔ nye Mawu ƒe amenuveve biam ɖe nye Mawu ƒe to kɔkɔe la ta,\n21 esi megale gbe dom ɖa hele nu ƒom la, ŋutsu Gabriel, ame si mekpɔ le ŋutega me tsã la, va gbɔnye le fiẽvɔsaɣi esime ɖeɖi te ŋunye belibeli.\n22 Ena mese egɔme eye wògblɔ be:\n“Oo Daniel, meva ɖo azɔ be makpe ɖe ŋuwò ne gɔmesese deto nasu asiwò, eye nàse nuwo gɔme.\n23 Esi nèdze kokoƒoƒo gɔme la, mexɔ gbedeasi aɖe, eye meva be magblɔe na wò, elabena ame vevi nènye. Eya ta bu nya la ŋu, eye nàse nu si kpɔm nèle la gɔme.\n24 “Kwasiɖa blaadre woɖo ɖe wò dukɔ la kple wò du kɔkɔe la ŋu, ne woatsi dzidada nu, ne woaɖe nu vɔ̃ ɖa, ne woalé avu ɖe vodada ta, ne woahe dzɔdzɔenyenye mavɔ vɛ, ne woatre ŋutega kple nyagblɔɖi nu, eye woasi ami na Kɔkɔeƒewo Ƒe Kɔkɔeƒe la.\n25 Azɔ nyae, eye nàse egɔme be, tso esime wode se be woagbugbɔ Yerusalem aɖo te ahagbugbɔe atso va se ɖe esime Mesia Kplɔla la nava la, le kwasiɖa adre kple kwasiɖa blaade vɔ eve. Woagaɖo dua te, eye woagbugbɔe atso hekpe ɖe eƒe ablɔwo kple tsisitoƒewo ŋu, gake woawɔe le xaxaɣiwo.\n26 “Eye le kwasiɖa blaade vɔ eve la megbe la, woaɖe Mesia la ɖa, eye naneke masusɔ nɛ o.\n“Eye kplɔla aɖe si gbɔna la ƒe aʋakɔ agbã du la kple kɔkɔeƒe la. Eƒe nuwuwu ava abe tsiɖɔɖɔ ene. Aʋawɔwɔ anɔ anyi va se ɖe nuwuwu la; nu si woɖoe nye aƒedozuzu.\n27 “Alé nubabla la ɖe te na ame geɖewo kwasiɖa ɖeka; eye le kwasiɖaa ƒe afã me la, atsi vɔsa kple nunanawo nu.\n“Ame si ahe aƒedozuzu vɛ la anɔ ŋunyɔnuwo ƒe aʋala dzi ava; eye nu si woɖo la akɔ ɖe nu si zu aƒedo la hã dzi va se ɖe esime wòtsrɔ̃ keŋkeŋ.”\n1 Le Persia-fia Kores ƒe ƒe etɔ̃lia me la, woɖe nya aɖe fia Daniel, ame si ŋkɔe nye Beltesazar; nya la nye nyateƒe, eye wòku ɖe aʋawɔwɔ gã aɖe ŋu. Ese nya la gɔme, eye wòse nu si wòkpɔ la gɔme.\n2 Le ŋkeke mawo me la, nye Daniel mexa nu kwasiɖa etɔ̃ sɔŋ.\n3 Nyemeɖu nu nyui aɖeke o, lã alo wain aɖeke mede nu me nam o, eye nyemesi ami o, va se ɖe esime kwasiɖa etɔ̃ la katã wu enu.\n4 Le ɣleti gbãtɔ ƒe ŋkeke blaeve vɔ enelia dzi, esime mele tɔsisi gã, si nye Tigris to la,\n5 mefɔ mo dzi eye mekpɔ ŋutsu aɖe si do aklalawu, eye wòtsɔ Ufaz sika bla ali dzi.\n6 Eŋuti le abe krisolit ene, eye eƒe mo le abe dzikedzo ene, eƒe ŋkuwo le abe akakati bibiwo ene, eƒe abɔwo kple eƒe afɔwo le abe akɔbli si le dzo dam ene, eye eƒe nuƒoƒo le ɖiɖim abe amehawo ƒe hoowɔwɔ ene.\n7 Nye Daniel ɖeɖe koe kpɔ ŋutega la; ame siwo le ŋunye ya mekpɔe o. Ke hã, wodzo nyanyanya ŋutɔ, ale be wosi yi ɖabe.\n8 Nye ɖeka koe susɔ eye esi mekpɔ ŋutega wɔnuku sia la, ŋusẽ vɔ le ŋunye, nye dzedzeme trɔ ɖe ƒomevii, eye wɔna vɔ le ŋunye keŋkeŋ.\n9 Eye mese eƒe nuƒoƒo; ke esi mese eƒe nuƒoƒo la, metsyɔ mo anyi heyi alɔ̃ me ʋĩi.\n10 Gake asi aɖe ka ŋunye, eye wòʋuʋum mefɔ ɖe nye klo kple asi dzi.\n11 Eye wògblɔ nam be:\n“Daniel, wò, si nye ame vevi, lé to ɖe nya siwo magblɔ na wò la ŋu. Azɔ tsi tsitre ɖe tewòƒe, elabena wodɔm ɖe gbɔwò.”\nEsi wògblɔ nya siawo nam la, metsi tsitre hele ƒoƒom kpakpakpa.\n12 Eye wògblɔ nam be: “Daniel, mègavɔ̃ o. Tso gbe si gbe nètsɔ wò dzi ɖo gɔmesese ŋu, eye nèbɔbɔ ɖokuiwò le wò Mawu ŋkume la, wose wò nyawo, eye wò nyawo tae meva ɖo.\n13 Ke Persia-fiaɖuƒe la ƒe amegã tsi tre ɖe ŋunye ŋkeke blaeve vɔ ɖekɛ sɔŋ. Ke Mikael, amegãwo ƒe tatɔwo dometɔ ɖeka, va kpe ɖe ŋunye; eye menɔ Persia-fiawo gbɔ le afi ma.\n14 Ke azɔ meva be mana nànya nu si ava dzɔ ɖe wò dukɔ la dzi le ŋkekeawo ƒe nuwuɣi, elabena ŋkeke siwo ava va la ŋue ŋutega la ku ɖo.”\n15 Ke esi wòle nya siawo gblɔm nam la, mede mo to, eye gbɔgblɔ bu ɖem.\n16 Eye ame aɖe si ƒe nɔnɔme le abe ŋutsu ene la ka asi nye nuyiwo ŋu, ale meke nu, eye meƒo nu gblɔ na ame si le tsitre ɖe ŋgɔnye la be: “Oo nye aƒetɔ, nu si mekpɔ la na dzidzi ƒom, eye ŋusẽ vɔ le ŋunye.\n17 Ke aleke nye aƒetɔ ƒe dɔla awɔ aƒo nu kple nye aƒetɔ? Elabena ŋusẽ aɖeke megale ŋunye fifia o, eye gbɔgbɔ aɖeke megakpɔtɔ ɖe menye o.”\n18 Ame si ƒe nɔnɔme le abe ŋutsu ene la gaka asi ŋunye hedo ŋusẽm.\n19 Eye wògblɔ be: “Oo wò, si nye ame vevi, mègavɔ̃ o. Ŋutifafa na wò. Sẽ ŋu, ɛ̃, sẽ ŋu.” Esi wònɔ nu ƒom kplim la, ŋusẽ ɖo ŋunye, eye megblɔ azɔ be: “Nye aƒetɔ neƒo nu, elabena èdo ŋusẽm.”\n20 Eye wògblɔ be: “Ènya nu si koŋ ta meva gbɔwò ɖoa? Azɔ magbugbɔ ayi aɖawɔ aʋa kple Persia-megã la. Ne medzo la, Hela-megã ava.\n21 Ke hã, magblɔ nu siwo woŋlɔ ɖe nyateƒegbalẽa me la na wò. Ame aɖeke medo alɔm le nya siawo me o, negbe miaƒe amegã Mikael ko.\n1 “Ke nye la, metso be mado ŋusẽe atui ɖo, le Mediatɔ Dario ƒe ƒe gbãtɔ me.\n2 Azɔ magblɔ nyateƒe la na wò:\n“Kpɔ ɖa! Fia etɔ̃ gale dodo ge le Persia, eye enelia aƒo kesinɔnuwo nu ƒu wu bubuawo katã. Ke ne eƒe kesinɔnuwo na ŋusẽ ɖo eŋu ko la, ade adã tame na amewo katã ɖe Hela-fiaɖuƒe la ŋu.\n3 “Eye fia sẽŋu aɖe ado eye eƒe dziɖuƒe akeke ta, eye wòawɔ nu si dze eŋu.\n4 Gake ne enya do ko la, woagbã eƒe fiaɖuƒe la, eye woamae ɖe dziƒo ƒe ya eneawo nu, ke menye na eƒe dzidzimeviwo o, eye menye ɖe ŋusẽ si wòtsɔ ɖu dzii la hã nu o; elabena woaho eƒe fiaɖuƒe la atsɔ ana ame bubuwo, ke menye woawo o.\n5 “Ŋusẽ aɖo anyiehefia, si nye eƒe amegãwo dometɔ ɖeka ŋu; gake ame bubu akpɔ ŋusẽ wui, eye wòatsɔ ŋusẽ gã si keke ta wu ame kemɛ ƒe dziɖuŋusẽ la aɖu dzii.\n6 “Le ƒe aɖewo megbe la, woawɔ ɖeka kple wo nɔewo, eye anyiehefia vinyɔnu ava dziehefia gbɔ, be woabla nu. Ke nyɔnu la malé alɔ si do ŋusẽe la ɖe te o; fia la mali ke o, eye eƒe alɔ hã mali ke o; woatsɔ nyɔnua ŋutɔ, ame siwo kplɔe vɛ, ame si dzii, kple ame si do ŋusẽe ɣemaɣi la ade asi.\n7 Eye alɔ adze tso nyɔnu la ƒe kè me axɔ ɖe fia la teƒe, eye wòava aʋakɔ la gbɔ aho ɖe dziehefia ƒe mɔ́ sesẽ la ŋu, atso ɖe wo ŋu ahaɖu wo dzi.\n8 Atsɔ woƒe mawuwo, woƒe galegbawo, klosalonu kple sikanu xɔasiwo kpakple aboyomewo ayi Egipte. Anɔ adzɔge na dziehefia,\n9 si ava anyiehefia ƒe fiaɖuƒe la me hena ƒe aɖewo, ke agbugbɔ ayi eya ŋutɔ ƒe anyigba dzi.\n10 “Ke viawo adzra ɖo na aʋawɔwɔ, eye woaƒo aʋakɔ gã aɖe nu ƒu. Ava ƒo ɖi bibibi abe tsiɖɔɖɔ ene. Ke agbugbɔ, eye wòaho ayi aɖawɔ aʋa va ɖo keke eƒe mɔ́ sesẽ la gbɔ.\n11 “Dzi aku anyiehefia la wòaho aɖawɔ aʋa kple eya, si nye dziehefia la; aƒo ameha gã aɖe nu ƒu, ke woatsɔ ameha la ade asi na fia kemɛa.\n12 Eye woakplɔ ameha la adzoe. Eƒe dzi ado eɖokui ɖe dzi, eye wòana ame akpeakpewo nadze anyi; ke mawɔ eƒe ŋusẽ gã la ŋu dɔ o.\n13 “Dziehefia la atrɔ agbɔ ava ƒo ameha gã aɖe nu ƒu wòasɔ gbɔ wu gbãtɔ; eye le ɣeyiɣiawo ƒe nuwuwu, le ƒe aɖewo megbe la, ava kple aʋakɔ gã kple aʋawɔnu geɖewo.\n14 Ame geɖewo atso ɖe anyiehefia la ŋu ɣemaɣi.\n“Woakplɔ mia devi sẽŋutawo ayi be woana ŋutega aɖe nava eme; ke womate ŋu anɔ te o.\n15 “Dziehefia ava ƒu kpo, eye wòaxɔ du si ŋu gli sesẽwo le. Anyiehe ƒe alɔwo manɔ te o, eye eƒe ame tiatiawo hã manɔ te o; ŋusẽ manɔ wo ŋu woanɔ te o.\n16 Ame si ho ɖe eŋu la awɔ nu si dze eŋu, eye ame aɖeke manɔ te ɖe enu o. Ava tɔ ɖe Atsyɔ̃nyigba la dzi, eye ŋusẽ anɔ esi be wòagblẽ nu.\n17 Aɖoe kplikpaa be yeatsɔ yeƒe fiaɖuƒe la ƒe ŋusẽ katã ahoe, eye wòabla nu kple fia ma; awɔ nu si wòdi la ade goe. Woaɖe mɔ le nyɔnuwo ƒe vinyɔnu la ŋu nɛ be wòatsrɔ̃e. Vinyɔnu la manɔ te o, eye makpɔtɔ anye fia ma tɔ o.\n18 Agatrɔ ɖe ƒutanyigbawo ŋu, eye wòaxɔ geɖewo. Ke aʋafia aɖe atsi eƒe vlodoame la nu, ale be eƒe vlodoame la nu natso. Ana wòatrɔ ava eya ŋutɔ dzi.\n19 Agatrɔ ɖe eya ŋutɔ ƒe anyigba ƒe mɔ́ sesẽwo ŋu, ke akli nu adze anyi, eye womagakpɔe o.\n20 “Ame aɖe axɔ ɖe eteƒe, ame si ana adzɔxɔla natsa le fiaɖuƒe dzeani la me, gake le ŋkeke ʋɛ aɖewo megbe la, woatsrɔ̃e, ke menye le dziku alo aʋa me o.\n21 “Ame ɖigbɔ aɖe axɔ ɖe eteƒe, eye womade fiaɖuƒe la ƒe bubu eŋu o; ava esime woɖe dzi ɖi bɔkɔɔ, eye wòatsɔ numevivi axɔ fiaɖuƒe la.\n22 Ke woakplɔ aʋakɔ siwo gbagba ɖi la adzoe le eya ta, eye woatsrɔ̃ wo; abe ale si woatsrɔ̃ nubabla ƒe Kplɔla la ene.\n23 Le nu si wobla kplii ta la, anɔ alakpa dam, eye wòaho atsɔ dukɔ sue aɖe akpɔ ŋusẽe.\n24 Age ɖe fiaɖuƒea ƒe nuto siwo me kesinɔnuwo bɔ ɖo la me esime woɖe dzi ɖi bɔkɔɔ, eye wòawɔ nu si fofoawo kple tɔgbuiawo mewɔ o. Ama nuhaha kple aboyonu kpakple kesinɔnuwo ɖe wo dome; eye wòaɖo nugbe ɖe mɔ́ sesẽwo ŋu, gake hena ɣeyiɣi aɖe ko.\n25 “Atsɔ aʋakɔ gã aɖe adzi eƒe ŋusẽ ɖe edzi ahado ŋusẽ eƒe dzi ɖe anyiehefia ŋu, eye anyiehefia la hã atsɔ aʋakɔ gã nyadri aɖe ŋutɔ adzra ɖo ɖe aʋa la ŋu. Ke manɔ te o, elabena woaɖo nugbe ɖe eŋu.\n26 Ame siwo ɖua nu kplii lae ana wòadze anyi.\n“Ke eƒe aʋakɔ la nu ayi abe tɔsisie kplɔe dzoe ene, eye ame geɖewo atsi aʋa.\n27 “Fia eve siawo ƒe dzi atrɔ ɖe nu gbegblẽ wɔwɔ ŋu, eye woanɔ kplɔ̃ ɖeka ŋu anɔ alakpa dam na wo nɔewo. Ke madze edzi o, elabena nuwuwu la ava le ɣeyiɣi ɖoɖi la dzi.\n28 “Atsɔ nu geɖewo atrɔ ayi eƒe anyigba dzi, eye eƒe dzi atso ɖe nubabla kɔkɔe la ŋu. Awɔ nu si wòdi la ade goe, eye wòatrɔ ayi eƒe anyigba dzi.\n29 “Ne ɣeyiɣi ɖoɖi la de la, agatrɔ ava, eye wòaho ɖe anyiehenyigba ŋu. Ke fifia ya manɔ abe tsã ene o,\n30 elabena Kitim tɔdziʋuwo aho ɖe eŋu, eye woabɔbɔe ɖe anyi.\n“Atrɔ adzo ahagblɔ fɔbuamenyawo ɖe nubabla kɔkɔe la ŋu ahawɔ nu si wòdi la ade goe; atrɔ adzo, eye wòatrɔ susu ɖe ame siwo gblẽ nubabla kɔkɔea ɖi la ŋu.\n31 Alɔwo ado tso eme; woagblẽ kɔ ɖo na kɔkɔeƒe la, si nye mɔ́ sesẽ la, eye woatsi gbe sia gbe vɔsa la nu.\n“Eye woaɖo ŋunyɔnu si ahe aƒedozuzu vɛ la anyi.\n32 “Atsɔ numevivinyawo akplɔ ame siwo wɔa nu vɔ̃ɖitɔe hedaa nubabla la dzi la ade xɔsegbegbe me. Ke dukɔ si nya woƒe Mawu la anɔ te ahawɔ nu ale si dze.\n33 Ke ame siwo si gɔmesese deto le le dukɔ la dome ana gɔmesese nasu ame geɖewo si. Woadze anyi le yi, dzo, aboyo kple nuhaha ta ŋkeke aɖewo.\n34 Ke ne wona wokli nu la, woakpe ɖe wo ŋu vie; eye ame geɖewo atsɔ numevivi ava wɔ ɖeka kpli wo.\n35 Woana ame siwo si gɔmesese deto le la dometɔ aɖewo nakli nu. Esia ayi edzi va se ɖe nuwuɣi la bene woadza wo ŋu, akɔ wo ŋu ahana woafu, elabena ɣeyiɣi ɖoɖi la ŋue wòku ɖo.\n36 “Fia la awɔ nu si dze eŋu, eye wòado eɖokui ɖe dzi ahado gã eɖokui ɖe mawu sia mawu ŋu; agblɔ nya wɔmoyawo ɖe mawuwo dzi Mawu la ŋu. Adze edzi nɛ, va se ɖe esime fɔbuame la nawu enu; elabena ele be nu si woɖo la nava eme.\n37 Mabu fofoawo ƒe Mawu ɖe ɖeke me o, eye mabu nyɔnuwo ƒe nu malɔ̃nugbɔa ɖe ɖeke me o. Mabu mawu bubu aɖeke ɖe ɖeke me o, ke boŋ ado gã eɖokui ɖe ame sia ame ŋu.\n38 Atsɔ ŋutikɔkɔe ana mawu si le mɔ́ sesẽwo me boŋ; atsɔ sika, klosalo, kpe xɔasiwo kple nu veviwo ade bubu mawu si fofoawo menya o la ŋu.\n39 Aɖo ŋu ɖe dutamawuwo ŋu ahawɔ nu ale si wòdi ɖe mɔ́ sesẽ siwo li ke wu la ŋu. Ade bubu geɖe ame siwo katã de edzi la ŋu, eye wòana woaɖu fia le ame geɖewo dome; eye wòama anyigba la na wo ɖe ga ta.\n40 “Le nuwuɣi la, anyiehefia akpe kplii, eye woanɔ wo nɔewo tutum, eye dziehefia atsɔ tasiaɖamwo, sɔdolawo kple tɔdziʋu geɖewo ava dze edzi; ava ƒo ɖi bibibi ato wo dzi abe tsiɖɔɖɔ ene.\n41 Ava Atsyɔ̃nyigba la hã dzi, eye woana dukɔ geɖewo nadze anyi. Ke ame siawoe ado le esi me: Edom, Moab kple Amon ƒe akpa vevitɔ.\n42 Anɔ eƒe asi dom ɖa ɖe anyigbawo ŋu; eye Egipte-nyigba la mato le eme o.\n43 Akpɔ ŋusẽ ɖe kesinɔnu ɣaɣla siwo nye sika kple klosalo kpakple Egipte ƒe nu veviwo katã dzi. Libiatɔwo kple Etiopiatɔwo adze eƒe afɔɖoƒewo yome.\n44 “Ke ase nya tso ɣedzeƒe kple dziehe wòaɖe fu nɛ, eye wòaho kple dziku gã be yeagblẽ ame geɖewo ahatsrɔ̃ wo.\n45 Atu eƒe fiagbadɔwo ɖe ƒu gã la kple Atsyɔ̃to kɔkɔe la dome; ke eƒe nuwuwu ava, eye ame aɖeke maxɔ nɛ o.\n1 “Ɣemaɣi la, Mikael, amegã si le mia deviwo nu la ado. Xaxaɣi si tɔgbi meva kpɔ tso esime dukɔwo li va se ɖe ɣemaɣi o la ava. Woaxɔ na wò dukɔ ɣemaɣi, woaxɔ na ame sia ame si ƒe ŋkɔ woŋlɔ ɖe agbalẽ la me.\n2 Ame siwo le alɔ̃ dɔm le anyigba tume la dometɔ geɖewo anyɔ, ɖewo na agbe mavɔ, eye bubuwo na vlododo kple ŋunyɔ mavɔ.\n3 “Ame siwo si gɔmesese deto le la aklẽ abe dziŋgɔli ƒe keklẽ ene, eye ame siwo kplɔa ame geɖewo vaa dzɔdzɔenyenyemɔ dzi la aklẽ abe ɣletiviwo ene, ɖaa tegbee.\n4 “Ke wò, Daniel, ɣla nya siawo, eye nàtre agbalẽ la nu va se ɖe nuwuɣi la. Ame geɖewo atsa, eye sidzedze vavãtɔ adzi ɖe edzi.”\n5 Eye nye, Daniel mekpɔ ame eve bubu le tsitre ɖi, ɖeka le tɔsisi la ƒe go si me, eye evelia le tɔsisi la ƒe go kemɛ.\n6 Eye wo dometɔ ɖeka bia ŋutsu si do aklalawu, si le tɔsisi la tame be: “Ɣeyiɣi didi kae wòaxɔ hafi nu wɔnuku siawo me vava nawu nu?”\n7 Eye mesee ŋutsu si do aklalawu, si le tɔsisi la tame do eƒe ɖusi kple miasi ɖe dziƒo hetà Ame si le agbe tegbee la be: “Anye ɣeyiɣi kple ɣeyiɣiwo kpakple ɣeyiɣi afã. Ne wokaka dukɔ kɔkɔe la ƒe ŋusẽ vɔ ko la, nu siawo katã awu enu.”\n8 Mesee, ke nyemese egɔme o; eya ta megblɔ be: “Oo, nye aƒetɔ, alekee nu siawo ava wu enui?”\n9 Eye wògblɔ be: “Daniel, heyi, elabena nya siawo anɔ ɣaɣla, eye wotre wo nu va se ɖe nuwuɣi la.\n10 Ame geɖewo akɔ wo ɖokuiwo ŋu, woafu ɣie, eye woadza wo ŋu. Ame vɔ̃ɖiwo awɔ nu vɔ̃ɖi, eye ame vɔ̃ɖi aɖeke mase egɔme o; ke ame siwo si gɔmesese deto le la ase egɔme.\n11 “Eye tso esime wotsi gbe sia gbe vɔsa la nu, eye woɖo ŋunyɔnu si ahe aƒedozuzu vɛ anyi la, le ŋkeke akpe ɖeka alafa eve blaasieke.\n12 “Dzidzɔtɔe nye ame si lala va se ɖe ŋkeke akpe ɖeka alafa etɔ̃ blaetɔ̃ vɔ atɔ̃ la ƒe nuwuwu!\n13 “Ke wò la, heyi va se ɖe nuwuwu. Àgbɔ ɖe eme, ke àfɔ le ŋkekeawo ƒe nuwuwu axɔ wò gome.”